“Лайлатул қадр” нинг қадри нимада?\nОпубликовано: 21.06.2017 09:41 | Автор: Манбалар асосида ТИИ проректори Ибодулла Аҳроров тайёрлади. | Печать | E-mail\n“Лайлатул Қадр” нима?\nҚуръони каримда 114 та сура бўлиб, улардан бири “Қадр” деб номланади. Суранинг номи унинг биринчи оятидаги “Қадр” сўзидан олинган. Аниқроқ қилиб айтадиган бўлсак, унинг номи “Лайлатул Қадр” яъни “Қадрли кеча” номидан келиб чиққан. Демак “Лайлатул Қадр” деганда мазкур сурада ва бошқа кўплаб ҳадиси шарифларда баён қилинганидек Рамазон ойининг ичидаги алоҳида қадр-қийматга эга, фазилатларга бой бир кеча тушунилади. Зеро, бу кечадаги ибодатнинг фазли минг ойлик ибодатдан афзал ҳисобланади.\nНега бу кеча “Қадрли кеча” деган ном олган?\nСура муборак кеча “Қадр” деб аталишининг икки хил маъноси бор:\nБиринчиси – қадри улуғ, деган маънода. Чунки, худди шу кечада Қуръони карим нозил бўлиши бошланган. Айнан шу кечада Қуръон Лавҳул Маҳфуздан бу дунё осмонига туширилган. Ундан кейин Қуръони каримнинг сура ва оятлари дунё осмонидан ер юзига Жаброил фаришта орқали йигирма уч мобайнида бўлиб-бўлиб, Пайғамбаримиз Муҳаммад саллаллоҳу алайҳи ва салламга турли воқеа ва ҳодисалар сабаб қилиниб нозил қилинган. Шунинг учун ҳам бу кечанинг қадри улуғ, фазли мўл-кўл ҳисобланади.\nИккинчиси –қадар, яъни бандаларнинг бир йиллик тақдирлари белгиланадиган, ҳал қилинадиган кеча, деган маънони билдиради.\nНега бир кечалик ибодат минг ойдан яхшироқ ҳисобланади?\nНима учун биргина “Лайлатул қадр” кечасида қилинган ибодат унда “Лайлатул қадр”и бўлмаган минг ойдан яхшироқ ҳисобланиши ҳақида Аллома Ибн Касир раҳматуллоҳи алайҳ бундай жавоб берган: “Аввалги умматлардан бир киши Аллоҳ йўлида минг ой жидду-жаҳд қилгани ривоят қилинди. Бу хабардан Расулуллоҳ саллаллоҳу алайҳи ва саллам ва саҳобалар ажабландилар. Пайғамбаримиз алайҳис салом ўз умматларига ҳам шундай бўлишини орзу қилиб: “Эй Роббим, менинг умматимни умматлар ичида умри қисқа, амали оз қилдинг!”-дедилар.\n“Лайлатул қадр сенга ва умматингга ўша одам жидду-жаҳд қилган минг ойдан яхшироқ”, деди Аллоҳ таоло.\nДемак, бу кеча Пайғамбаримиз саллаллоҳу алайҳи ва саллам умматларига Аллоҳ таолонинг фазлу марҳамати ҳисобланади.\n“Лайлатул қадр”ни бедор ўтказган кишининг гуноҳлари кечириладими?\nСевикли Пайғамбаримиз саллаллоҳу алайҳи ва саллам “Лайлатул қадр” кечасини иймон билан савоб умидида бедор ўтказган мўминларнинг гуноҳлари кечирилиши хушхабарини берганлар:\nعَنْ أَبِي هُرَيْرَةَ رَضِيَ اللهُ عَنْهُ قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ قَالَ: مَنْ صَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ. وَ مَنْ قَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ. وَمَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ. مُتَّفَقٌ عَلَيهِ\nАбу Ҳурайра разияллоҳу анҳудан ривоят қилинади: Расулуллоҳ саллаллоҳу алайҳи ва саллам:“Ким Рамазонда иймон ила савоб савоб умидида рўза тутса, унинг олдинги гуноҳлари мағфират қилинади. Ким Рамазонда иймон ила савоб савоб умидида қоим бўлса, унинг олдинги гуноҳлари мағфират қилинади. Ким “Лайлатул қодр”да иймон ила савоб савоб умидида қоим бўлса (бедор ўтказса), унинг олдинги гуноҳлари мағфират қилинади”, дедилар”. Муттафақун алайҳ.\nШунинг учун бу кечани Қуръон тиловат қилиш, намоз ўқиш, дуо қилиш ва истиғфор айтиш билан бедор ўтказиш керак.\n“Лайлатул қадр” кечасида бирор дуони ўқиш тавсия қилинганми?\nҲа, “Лайлатул қадр” кечасида қуйидаги дуони ўқиш тавсия қилинган:\nعَنْ عَائِشَةَ رَضِيَ اللهُ عَنْهَا قَالَتْ: قُلْتُ يَارَسُولَ اللهِ أَرَأَيْتَ إِنْ عَلِمْتُ أَيَّ لَيْلَةٍ لَيْلَةَ الْقَدْرِ مَاأَقُولُ فِيهَا ؟ قَالَ:قُولِي: اَللَّهُمَّ إِنَّكَ عَفُوٌّا تُحِبُّ الْعَفْوَ فَاعْفُ عَنِّي. رَوَاهُ التِّرْمِذِيُّ\nОиша разияллоҳу анҳодан ривоят қилинади: “Мен: “Эй Аллоҳнинг Расули агар мен қайси кечанинг Қадр кечаси эканини билсам у кечада нима деб дуо қилай”, дедим. У зот: “Аллоҳумма иннака афуввун туҳиббул афва фаъфу анний” (Эй Аллоҳим, албатта сен ўта афв қилгувчисан, афв қилишни яхши кўрасан, мени афв қилгин”, деб дуо қилинг), дедилар”. Термизий ривоят қилган.\nШунинг учун Рамазон ойи давомида ҳар кеча ушбу дуони ўқишга одатланиш керак.\n“Лайлатул қадр” кечасида фаришталар ерга тушадиларми?\n“Лайлатул қадр” кечасида Жаброил алайҳиссалом бошчилигида кўплаб фаришталар раҳмат ва баракотлар билан ер юзига тушадилар.У кеча тонг отгунча тинчлик-омонлик кечаси бўлади. Бу кечада фаришталар мўминларга салом берадилар. Унда Аллоҳ таоло бандаларига фақат тинчлик-омонликни тақдир қилади.\n“Лайлатул қадр”Рамазоннинг қайси кечаси?\n“Лайлатул қадр” қайси кеча экани ҳақида бир-биридан фарқли бир қанча ривоятлар келган. Уларнинг ичида энг мўътабари Рамазон ойинининг йигирма еттинчи кечаси экани ҳақидаги ривоятдир. Мўминлар ибодат мавсуми бўлмиш Рамазон ойида янада кўпроқ ибодат қилишлари учун “Лайлатул қадр”нинг қайси кеча экани аниқ билдирилмаган. Шунинг учун Рамазоннинг барча кечаларини имкон қадар ибодатлар билан ўтказиш керак.


Қирғизистондаги ўзбек мактаблари қирғизчага айланадими?\n18 октябр 2021, Тошкент вақти: 17:50\nИюн қирғини кунлари Қирғизистон жанубидаги камида тўрт ўзбек мактабига ўт қўйилди.\n"Жалолобод вилояти Олабуқа туманидаги фақат ўзбеклар ўқийдиган 16-мактабда ўқиш қирғиз тилига кўчирилди. Мактабнинг номи ҳам ўзгартирилди. Бундан буён ўқув даргоҳи Алишер Навоий номи билан эмас, Қирғизистон ССР Компартиясининг 1950 – 61 йиллардаги биринчи котиби Исҳоқ Раззоқов номи билан аталади".\n"Центразия" сайтида эълон қилинган бир мақолада келтирилган бу хабарнинг иккинчи қисми рост, биринчиси ҳақиқатга зид.\nҚирғизистондаги ўзбек мактаблари муаммолари ҳал қилинмас экан, хабарнинг биринчи қисми ҳам яқин келажакда ростга айланади.\n"Ўзбек мактабида ўқиш тўлалигича қирғиз тилига кўчирилди", деган хабарни ўқибоқ Ўшга қўнғироқ қилдик.\nЎшга қўшни Фурқат қишлоғидаги мактабда ҳам ўзбек, ҳам қирғиз синфлари бор.\nМактаб ўқитувчиси, ўзини Шуҳрат, деб таништирган муаллимнинг айтишича, ўзбек синфларда таълим қирғиз тилига кўчирилаётгани йўқ.\n- 5-синфгача ўзбек синфлари бор, ўқитилаяпти. Унақа гап-сўз йўқ ҳали.\nОзодлик: Ҳеч қанақа даражада унақа гап йўқми?\n- Бугун эрта билан пятимунитка бўлди. Директор 1-синфга ўзбек синфларига 6 ëшлиларни олиб келинглар¸ деб буйруқ берди. Катта синфларни ҳам бу йилдан кейин 9-10-11 ни ҳам тиклайсан, ҳеч бўлмаса 9-синфгача ўзбек синфларини тиклайсан¸ деб директоримиз айтди, дейди ўзини Шуҳрат деб таништирган муаллим.\nМуаллимнинг айтишича, июн воқеалари давомида уйлари ёндирилган оилаларнинг юқори синфларда ўқийдиган фарзандлари вақтинча бошқа мактабларга кўчирилган. "Юқори синфларни қайта тиклайсан", деган буйруқ ана шу ҳолатдан келиб чиққан.\nЎш шаҳар Ўзбек миллий маркази раиси Абдурашид Хўжаевнинг айтишича, ўрганаётганимиз муаммо Ўшда ҳам йўқ.\n- Бизнинг Ўшда бундай гап-сўз йўқ ҳозирча.\nОзодлик: Демак, ўзбек мактаблари ўзбекча ўқияпти-а?\n- Ўзбек мактаблари ўзбекча ўқияпти бугунги кунда.\nОзодлик: Шаҳарда нечта ўзбек мактаби бор?\n- 24 та, дейди Абдурашид Хўжаев.\nҚирғизистон бўйлаб ўзбек мактаблар сони 200 дан зиёддир.\nОлабуқа туманидаги 16-мактабга оид хабарда айтилишича, бу мактабда ўқиш ўзбек тилидан қирғиз тилига республика президентининг кўрсатмасига биноан кўчирилган.\nҚирғизистон Таълим вазирлигининг ўзини Кенже Усуповна, деб таништирган масъул ходими:\n- Бундай кўрсатма йўқ, бўлиши ҳам мумкин эмас. Айниқса, бўлиб ўтган воқеалардан кейин (Июн воқеалари – таҳр.) бундай фармойиш бўлиши мумкин эмас, дейди масъул ходим.\nҚирғиз республикаси маҳаллий ўз-ўзини бошқариш миллий агентлиги раҳбари Бахтиёр Фаттоҳов ҳам ўзбек мактабларида ўқишни қирғиз тилига кўчириш тўғрисида президент фармойиши борлигига ишонмайди.\n- Нотўғри. Унақа кўргазма бўлмаслик керак. Президент олиб бораëтган сиëсатдан бизнинг хабаримиз бор. У киши билан мен учрашдим. У кишининг кўз қараши жуда яхши. Лекин бу маҳаллий ҳокимиятнинг тушунмовчилик қилган иши бўлиши мумкин. Бугун душанба. Мен чоршанба куни телефонлашсак, ҳамма сабабларини билиб айтиб бераман, деб ваъда берди Бахтиёр Фаттоҳов.\nОлабуқадаги воқеа юзасидан Ўш ва Бишкекни "айландик". Излана-излана туманнинг ўзига ҳам "бордик".\n16-мактабга оид ўзгаришлар тўғрисидаги хабарда мактабда таълим тилини ўзгартириш ортида туман ҳокими тургани айтилган.\nАфсуски, ҳокимни топа олмадик. Бироқ шу ерлик ҳуқуқ ҳимоячиси Елена Ивановани топдик.\nУ мактабнинг номи ўзгартирилганини тасдиқлади.\n- Ўқитувчилар ва қишлоқ аҳли мактаб номи ўзгартирилишига қарши эканликларини билдиришди. Ўқитувчилар туман Xалқ таълими бўлими мудирига мактаб номини ўзгартирмасликни сўраб мурожаатнома ҳам битдилар, лекин уларнинг илтимоси эътиборсиз қолдирилди, деди Елена Иванова.\nУнинг айтишича, мактабда ўқиш қирғиз тилига кўчирилгани йўқ.\nХуллас, Қирғизистондаги вазиятга доир мақолалардан бири муаллифи бироз қизишиб кетганини аниқладик: Олабуқадаги 16-мактаб ўқувчилари ўқишни бугун ҳам ўзбек тилида давом эттираяпти.\nЛекин, бу эртага, ё беш йилдан, ёки ўн беш йилдан кейин ҳам қирғизистонлик ўзбек болалар ўз она тилларида ўқийверади, дегани эмас.\nБу ерда гап у ёки бу туман ҳокимининг ёки мамлакат раҳбарининг фармойиши устида бораётгани йўқ.\nГап Қирғизистонда ўзбек тилида таълим олиш ресурслари тугаб бораётгани устидадир.\nАбдурашид Хўжаевга қулоқ солинг.\n- Мактабнинг проблемаси жуда катта. Ўқитувчилар ҳам жуда озчилик. Дарс қуроллари умуман йўқ ҳисобида бўлиб қолди. Битта синфга бир китоб тўғри келадиган ерлар ҳам бор. Хуллас калом 35-37 фоиз китоб билан таъминланган мактаблар ҳозир, дейди Абдурашид Хўжаев.\nАҳвол шу тарзда давом этаверадиган бўлса, яқин келажакда қирғизистонлик ўзбек болаларнинг портфелида биронтаям дарслик қолмайди –улар учун кирил ёзувида биров дарслик чиқарай демаяпти; шу кунда ишлаб турган ўқитувчилар пенсияга чиқиб кетади – ўзбек мактаблари учун ўқитувчи тайёрлайдиган бир-иккита ўқув юрти ҳам июн воқеаларидан кейин ёпилди.\nВа умуман, "Қирғизистондаги ўзбек мактаблари" деган масаланинг ўзи кун тартибидан чиқиб кетади.


Канчельскис ва Юсупов лауреатлар қаторида! - PFС "Navbahor"\nКанчельскис ва Юсупов лауреатлар қаторида!\nСhampionat asia сайти ўз анъанасига мувофиқ, 4-тур лауреатларини аниқлади. Унга кўра, лауреатлар қаторидан мазкур турда Қаршида “Насаф”ни 1:0 ҳисобида мағлубиятга учратган жамоамиз устози Андрей Канчельскис ва ушбу ғалабага муносиб ҳисса қўшган дарвозабон Ўткир Юсупов жой олишди. Сайт ижодкорларининг бу лауреатлар борасидаги фикрлари эса қуйидагича бўлди:\nТур мураббийи - Андрей Канчельскис (“Навбаҳор”)\nДастлабки учта турда умуман ғалаба қозона олмаган Наманганнинг “Навбаҳор” клуби тўртинчи турга келибгина ғалаба қозонди. Қаршида “Насаф”га қарши кечган ўйинда кўпчилик “Навбаҳор”нинг имкониятларини пастроқ баҳолаганди. Сабаби, “лочинлар” сўнгги бор Қаршида 1999 йилда “Насаф”дан устун келишганди. Бироқ Канчельскис шогирдлари ўзлари учун мана шу қора анъанага барҳам бера олишди. Шу боис ҳам россиялик мураббий сайтимиз талқинига кўра, тур мураббийи, деб топилди.\nТур дарвозабони - Ўткир Юсупов (“Навбаҳор”)\nЎз вақтида Қаршининг “Насаф”21 клубида ўйнаган “Навбаҳор” посбони Ўткир Юсупов сайтимиз талқинига кўра, 4-турнинг энг яхши дарвозабони деб топилди. “Лочинлар” жорий мавсумдаги илк ғалабани айнан Қаршида қўлга киритишди, бунда Юсуповнинг ҳиссаси жуда катта бўлди. Ўзининг собиқ клуби билан баҳсда бир неча марта жамоасини голдан қутқариб қолган Ўткир ҳақли равишда тур дарвозабонига айланди.


Европарламент зилзилалардан жабр кўрган Италияга 1,2 млрд евролик ёрдам ажратади\n22:36 / 25.08.2017\nФото: AFP 2017 / Eliano Imperato\nЕвропарламентнинг бюджет қўмитаси 2016-2017 йиллардаги кучли зилзилалардан жабр кўрган Италиянинг бир қатор ҳудудларини тиклаш учун кейинги ҳафтада Европа Иттифоқи бирдамлик жамғармасидан 1,2 млрд евро ажратишни маъқуллайди.\nЖумладан, ёрдам Абруццо, Лацио, Марке ва Умбрия вилоятларини тиклашга ажратилади.\n“Кейинги чоршанба куни бюджет қўмитаси Италияга кўмак тақдим қилиш учун Европа Иттифоқи бирдамлик жамғармаси маблағларини сафарбар қилишга овоз беради. 2016 йил август охири ва 2017 йил январь ўртасигача Италияда юз берган кучли зилзилалар 333 кишининг ҳалок бўлиши ҳамда инфратузилма, бизнес ва аҳолига жиддий зиён етишига олиб келган”, деб маълум қилинган хабарда.\nАввалроқ маълум қилинганидек, жамғарма жабрланган ҳудудларда иқтисодий фаолликни тиклаш бўйича саъй-ҳаракатларни қўллаб-қувватлайди. Маблағлар шунингдек вақтинчалик уйлар билан таъминлашга, маданий мерос объектларини ҳимоялашга йўналтирилиши мумкин.\nБюджет қўмитасида овоз беришдан кейин бутун Европарламентнинг яна бир қарори керак бўлади. Таъкидланишича, бу масала бўйича Европарламентнинг сентябрдаги сессиясида овоз берилиши мумкин.\nЕврокомиссия ажратаётган сумма бу жамғармадан бир вақтда ажратилаётган энг катта суммадир. Жамғарма 2002 йилда Европадаги йирик табиий офатлар ҳолатига тузилган. Маълум қилинишича, жамғарма Европанинг 20 дан кўпроқ давлатига 5 млрд евродан кўпроқ маблағ ажратган.\nзилзила Италия ёрдам Европарламент


Вирусолог қандай об-ҳавода коронавирус тарқалиши секинлашини айтди | Qalampir.uz\nСаломатлик\t01 Апрель 18:36 39530\nҚуёшли об-ҳавонинг бошланиши билан, COVID-19 нинг тарқалиши секинлашади. Бу ҳақда бугун, 1 апрель куни Россиядаги Вирусли инфекцияларнинг олдини олиш ва даволаш бўйича марказ директори Георгий Викулов маълум қилди.\nВирусологнинг айтишича, юқори ҳарорат инфекциянинг тарқалишини камайтириши мумкин. Аммо бунинг учун ҳарорат 50 ва ундан юқори даражада бўлиши керак. Унинг таъкидлашича, ташқи муҳитда ушбу ҳарорат остида қолган вирус анча кучсизланади.\n"Қуёшнинг қиздириши кучайганда, вирус тарқалиши секинлашади. Шунинг учун ёзга келиб биз касаллик тарқалишини ва вирус фаоллигининг пасайишини кутамиз", дейди Викулов.\nМаълумот учун, Жаҳон соғлиқни сақлаш ташкилоти жорий йилнинг 11 март куни коронавирус касаллигини пандемия, деб эълон қилди. Ҳозиргача ушбу вирус дунёнинг 178 мамлакатида аниқланган. Касаллик дунё бўйича 882 191 нафар одамда қайд қилинган. Уларнинг 44 136 нафари вафот этган, 185 094 нафари эса ушбу касалликдан фориғ бўлган.\nОб-ҳаво Коронавирус Вирусолог\n29 Май 17:40 61153\n28 Май 21:12 48606\n29 Май 09:48 41874\n29 Май 21:45 40750\n28 Май 08:06 29431


Beeline бош директорининг почтаси ҳафтасига 7 кун, кунига 24 соат давомида абонентлардан мактубларни қабул қилмоқда - Zamin.uz\n17:17 / 27.05.2015\n2015 йил 27 май, Тошкент. Энг йирик алоқа оператори Beeline 2014 йилнинг 6 май куни жорий қилинган GD@beeline.uz компания раҳбарининг шахсий электрон почтаси абонентлардан сўров ва таклифлар ёзилган мазмундаги мактубларни қабул қилишда давом этмоқдалиги ҳақида хабар беради.\nБугунги кунда бош директорнинг шахсий почтасига йўлланган ҳар бир мактуб ўз жавобини топди. GD@beeline.uz манзилига келиб тушган мактубларнинг асосий мавзуси анъанавий мижозлар сўровлари, лекин сўнги ойлар мобайнида компания фаолиятини такомиллаштириш ҳақидаги таклифлар сони ҳам ўсиб бормоқда.\n“Март ойидан май ойига қадар жараёнларни оптимизация қилиш бўйича бир неча ғоялар келиб тушди, ва уларнинг айримлари мутахассислар томонидан ўрганилмоқда, ва мазкур ғоялар жорий қилиниши мумкин, – дейди Unitel МЧЖ бош директори Владимир Петров. – Энг фаол муалиф эса 19 май куни бўлиб ўтган матбуот-анжуманига таклиф этилди”.\nЭслатиб ўтамиз, GD@beeline.uz электрон манзили доимий равишда фаолият юритади. Компания ёзувларнинг махфийлигини кафолатлайди.\nBeeline “Замин” янгиликларини “Youtube”да кузатиб боринг\nЯнгиликлар » Технология » Beeline бош директорининг почтаси ҳафтасига 7 кун, кунига 24 соат давомида абонентлардан мактубларни қабул қилмоқда


Самвел Бабаян: “Қўқон-1912 жамоасидан бежизга терма жамоаларга футболчилар чақирилмаяпти\n– Ўйин ҳақида батафсил тўхталиб ўтмоқчиман. “Локомотив” ўйинида ғалати ҳолатлар бўляпти. Негадир, биринчи бўлиб тўп бизнинг дарвозамиздан ўрин оляпти. Футбол шундай шафқатсиз ўйин эканлигини таъкидламоқчиман. Доим ҳам кучли жамоа ғалаба қозонавермайди. “Сўғдиёна” билан бўлган баҳсда ҳам аламли мағлубиятга учрадик.\nБугунги учрашув тамоман бошқача эди. “Қўқон-1912” жамоасида ҳам кучли футболчилар жамланган. Бекорга ушбу жамоадан турли терма жамоаларга ўйинчи таклиф этилмаяпти. Ёш мураббийнинг кейинги фаолиятига омад тилаб қоламан.\nСамвел Бабаян Ўзбекистон. Суперлига


Пентагон: АҚШ 12 йил ичида янглиш тарзда 7 та давлатга куйдирги спораларини юборган\n18:04 / 24.07.2015\nАҚШ ҳарбий лабораториялари охирги 12 йил ичида янглиш тарзда умумий ҳисобда камида 7 та давлатга куйдирги спораларини юборган.\nБу ҳақда 23 июлда АҚШ мудофаа вазирининг биринчи ўринбосари Роберт Уорк яқинда Пентагон томонидан тирик бўлган куйдирги спораларининг жойларга юборилиши ҳолатини текшириш ишлари якунига бағишланган журналистлар учун уюштирилган махсус матбуот анжуманидаги нутқи давомида айтиб ўтди. Уоркнинг айтишича, юз берган ушбу ҳолат АҚШ ҳарбий-тиббиёт лабораторияларининг ўта хавфли касаллик чақирувчилари билан муомала қилишдаги “катта миқёсдаги инқирози” бўлди. Уоркнинг таъкидлашича, ушбу ҳолат АҚШда куйдирги споралари билан ишлаш, уларни рентген нурлари билан жонсизлантириш ва бундай намуналарни синовдан ўтказишда ягона умуммиллий хавфсизлик техникаси стандарти йўқлиги сабабли юз берган.\nУорк гап рақамлар билан тасдиқланаётган катта муаммо ҳақида кетаётганини қайд қилиб ўтди. “Айни босқичда шу маълумки, охирги 12 йил ичида 20 та штатдаги ва Колумбия округидаги 86 та лаборатория ҳамда еттита хорижий давлат фаолсизлаштирилган деб ўйланган, бироқ тирик бўлган спораларни олган”, деб айтди Уорк. Ушбу барча намуналар Юта штатидаги Дагуэй полигонидаги лабораториядан жўнатилган. Уорк “келтирилган рақамлар кўпайиши мумкинлигини” қўшимча қилмоқда.


Ўшда ўзбек депутатларини қўрқитиш ҳаракати бўлаяпти\n25 июн 2022, Тошкент вақти: 12:05\nЎзбек депутатларига оид варақалар Ўш марказий бозоридан ҳам топилган.\nЎшда 15 январда ўтадиган шаҳар мэри сайлови арафасида ўзбек депутатларини қўрқитиш ҳаракатлари бўлмоқда. Жумладан, сайлов арафасида шаҳар кўчаларига шаҳар кенгашидаги ўзбек депутатларининг суратлари, уларнинг уй манзиллари ёзилган варақалар ёпиштириб кетилган.\nЎш шаҳар кенгашининг депутати Омонулло Иминов қирғиз матбуотига берган суҳбатида депутатларнинг суратлари ва уй манзиллари ёзилган варақаларнинг тарқатилиши қўрқитиш ҳаракати бўлиши мумкин, деб ҳисоблашини айтган. Айни пайтда Омонулло Иминов “бу иш қандай сабаб билан амалга оширилаётганини айтишга ҳам қўрқаман. Фақат менгина эмас, суратлари ва манзиллари варақа сифатида тарқатилган барча депутатлар бундан ташвишда”, деб таъкидлаган.\n14 январь куни Ўш шаҳар кенгашидаги ўзбек депутатлари билан телефон орқали боғланишга қилган ҳаракатларимиз деярли натижа бермади. 8 депутатдан фақат бир нафари телефон гўшагини кўтарди, қолган депутатларнинг телефонлари эса ўчирилган экан. Озодлик билан суҳбатлашган Ўш шаҳар кенгаши депутати Акромжон Ҳакимов Омонилло Иминов айтган гапларга қўшилишини билдириш билан чекланди.\n-Бу воқеа юзасидан ҳаммамизнинг фикримиз бир. Эртага сайловни эсон-омон ўтказиб олайлик. Энди варақани ким чиқаргани, ким тарқатгани ҳаммага маълум, -деди депутат, бироқ у “варақани чиқарган ҳаммага маълум” куч ёки шахс ким эканини очиқ айтишни истамади.\nЎшлик ҳуқуқ фаоли Озодахон Мажидова шаҳар мэрини сайлаш арафасида ўзбек депутатларининг суратлари туширилган ва манзиллари ёзилган варақаларнинг пайдо бўлишини депутатларга босим кўрсатиш, деб билади:\n-Интернетда бу ҳақда биринчи маълумот пайдо бўлиши биланоқ, бу масалани кўтарганман. Буни ўзбек депутатларига кўрсатилаётган босим деб биламан. Сайлов олдидан ўзбек депутатларини қўрқитишга ҳаракат қилишаяпти, -деди Озодахон Мажидова.\nЎш шаҳар милицияси мазкур воқеа юзасидан текширув ишларини олиб бормоқда.\n-Варақаларни далил сифатида мусодара қилдик. Мазкур варақаларининг тарқатилишини сайлов олдидан депутатларга психологик босим кўрсатиш сифатида кўриб, текширув ишларини бошладик. Бу ишни вазиятдан фойдаланиб қолишни истаган учинчи кучлар ҳам амалга оширган бўлиши мумкин. Ҳозир бу борада бир нарса дейиш қийин, -деди Ўш шаҳар милицияси матбуот котиби Замир Сидиков.\nЎшлик таҳлилчи Тўлўгўн Келдибеков эса бу воқеани тўғридан-тўғри ўзбек депутатларини қўрқитиш сифатида қабул қилиш кераклигини айтди:\n-Бу воқеани мэрликка номзоди кўрсатилган икки одамдан бири уюштирган, деб қабул қилсак бўлаверади. Варақаларни тарқатишдан мақсад “бизнинг одамимизни сайла, сайламасанг бошқача гаплашамиз, сенинг яшайдиган жойингни биламиз”, деб қўрқитишдир. Кимни сайлаш кераклигини эса ўзбек депутатларининг ўзларига айтган бўлсалар керак, -деди Тўлўгўн Келдибеков.\nЎш шаҳар мэрини 45 депутатдан иборат Ўш шаҳар кенгаши сайлайди. Шаҳар кенгашидаги депутатларнинг 8 нафари ўзбекдир. Қирғизистон Бош вазири мэр сайловига ўз номзодини кўрсатиш ҳуқуқидан фойдаланмаслигини билдирган эди. Шунинг учун шаҳар кенгашидаги фракциялар мэрликка Мелис Мирзакматов ва Айтмамат Кадирбаев номзодини кўрсатган.\nМэрликка сайланиш учун номзодлар камида 23 депутатнинг овозини олиши шарт.


Сиз шу ердасиз: Бош саҳифа 2016 йил 2016 йил 3-сон Эҳсон\n– Ассалому алайкум. Кечирасиз...\nГазеталарни тахлаб санаётган Холнисо дўконча туйнугидан ийманиброқ қараб турган одамга кўз қирини ташлаб, хушламайгина алик олди.\n– Кечирасиз, – деди яна ҳалиги одам малол келганини сезиб. – Шу атрофда яшайсизми? Айтмоқчиманки... бу маҳаллага яқинда кўчиб келганман, бир нарсани билмоқчийдим.\n– Ҳа, сўрайверинг, ака, – қизиқ бир гап илинжида газеталарни четга суриб унга юзланди аёл.\n– Нима десам экан?.. Бирон камхарж оила бўлса, атаганим бор эди. Кўп болалими, боқувчиси йўқми... Шунақа хонадонни топиб, эҳсон қилсам дегандим.\nХолнисо жуда одми кўринган кишидан бундай гапни кутмаган эди. Туйнук томон хиёл энкайиб турган эркакнинг ёқаси униққан костюми, ранги ўчган дўпписига бир назар ташлаб олди.\n– Маҳалламиз катта, сиз сўрагандек хонадонлар ҳам йўқ эмас, – деди гап орасида иягини чўзиб, унинг қўлидаги катта халтага синчков қараб. Буни сезган эркак:\n– Озиқ-овқат, озроқ пул... – деб қистириб қўйди. Кейин андак тўлқинланиб гапира кетди: – Биласизми, синглим, қаттиқ бетоб бўлиб, тўшакка михланиб қолгандим. Ўшанда, Худо раҳм қилиб оёққа туриб кетсам, бирон муҳтожнинг ҳожатини чиқаришни дилимга туккандим. Мана, шукр, эл қатори юрибман. Энди шугина эҳсонни эгасига топширсам, янаям енгиллардим.\n– Ҳа-а, жуда яхши-да! Албатта, эҳсон қилиб туриш керак, – деди аёл бир оз ўйга толиб. Сўнг чапга қайрилган кўчага ишора қилди: – Ҳув анови, биринчи қавати яшилга бўялган уйни кўряпсизми? Охирги подъезднинг иккинчи қаватига чиқсангиз, эски ёғоч эшикли уй бор. Иккита ногирон болали оила, биттаси анчадан бери ўсал ётибди. Шуларни йўқласангиз, арзийди.\n– Раҳмат, синглим, омон бўлинг!\n– Эшиги бўялмаган. Иккинчи қават!\nХолнисо, оғир юк залвориданми ёки хасталик асоратиданми сал оқсоқланиб бораётган кишининг ортидан қараб қолди. Кейин бирдан хаёлига қўшниси Адолатхон келди ва: “Аттанг! – деб юборди. – Ўшаникига жўнатиш керак эди!” Шундай деди-ю, миясига оғриқли савол урилди: “Ўзинг-чи? Ўзинг нега раҳм қилмадинг? Шу юпун, яримжон кишичалик ҳимматинг йўқмиди?”\nКўз олдига эрининг маъракаларидан кейин рўзғорга етказолмай, қарз сўраб чиққан қўшни аёлнинг музтар суврати келди. Кўп сўраган эмасди. Беш яшар эркатойига планшет учун тўплаётган пулининг бир чеккасидан узатса, етарди. Йўқ, бермади. Нега? Бунга мажбур эмасди. Кейин... қачон қайтаришини ким билади? У бермаса, бошқа биров берар... Бу каби важлардан яна қанчаси бор! Бугун-чи, нега энди бировнинг садақасини қўшнисига илиниб қолди? Бу қандай мажбурият? Ё қутулиш чорасими? Мана бу одам-чи, нега уч кун ё бир ой кейин эмас, айнан бугун унга рўпара келди?..\nХолнисо уйга кундагидан ўйчанроқ қайтди. Ўзгариб қайтди. Оқшом қўшниникига кеча сўралган миқдордаги пул билан чиқди. Қарз эмас, ёрдам деб, қўярда-қўймай қўлига тутқазди. Муштипар аёлнинг умидли нигоҳида ҳайронлик аломати зоҳир бўлди:\n– Қўйинг, ахир кеча...\n– Кеча йўқ эди. Бугун ғойибидан берди. Олинг, чин дилдан деяпман-ку!..\nУйига қайтаркан, қўшни аёлнинг дуолари кўнгил кенгликларида акс-садо берарди. Бугун унга “ғойибдан” берилгани аслида пул эмас, инсоф эканини билар, шундан руҳи енгил эди.\n2017 йил 25 июнда эълон қилинган 365 марта кўрилган


Юридик шахслардан олинадиган ер солиғини ким тўлайди\n– ер солиғи тўловчилари;\n– солиқ имтиёзлари;\n– ер солиғини тўлаш бўйича мажбуриятнинг вужудга келиши.\nЮридик шахслар ер участкаларига қуйидаги ҳуқуқлар билан эгалик қилишлари мумкин:\nмулк ҳуқуқи ;\nдоимий ёки муддатли эгалик қилиш ёки фойдаланиш ҳуқуқи ;\nижара ҳуқуқи .\nАгарда ер участкаси мулк, доимий ёки муддатли эгалик қилиш ёки фойдаланишда бўлса, унинг учун ер солиғи тўланади. Ер участкаси ижарага олинган бўлса, у ҳолда ундан фойдаланганлик учун ижара тўлови тўланади .\nЕр участкалари ижарага Вазирлар Маҳкамасининг ёки туман ва шаҳар ҳокимининг қарори асосида тақдим қилинади. Ижарага ер участкалари олган юридик шахсларга солиқ ставкалари, солиқ имтиёзлари, солиқни ҳисоблаб чиқариш, солиқ ҳисоботини тақдим этиш ва солиқни тўлаш тартиби татбиқ этилади .\nКимлар ер солиғини тўлаши шарт\nМулк ҳуқуқи, эгалик қилиш, фойдаланиш ёки ижара ҳуқуқлари асосида ер участкаларига эга бўлган қуйидаги юридик шахслар ер солиғи тўловчилари ҳисобланади :\nЎзбекистондаги норезидентлар, Ўзбекистонда доимий муассасаси мавжудлигидан қатъи назар.\nКўчмас мулк ижарага берилганда, ижарага берувчи солиқ тўловчи ҳисобланади.\nКўчмас объектларни молиявий ижарага (лизингга) бериш (олиш) бўйича тузилган молиявий ижара (лизинг) шартномасига асосан, ижарачи (лизингга олувчи) солиқ тўловчи ҳисобланади.\nКўчмас мулкни оператив ижарага беришда ер солиғини тўлаш\nКорхонанинг фойдаланиши учун ер участкаси мавжуд ва шу ерда унга мулк ҳуқуқи билан тегишли офис биноси жойлашган. Бинодаги хоналар бир нечта ижарачиларга оператив ижарага берилади.\nУшбу вазиятда бюджетга ер солиғини ижарага берувчи тўлайди. Бунда у солиқ суммасини ижарачилар ўртасида тақсимлаши ва ижара тўлови таркибига киритиши мумкин.\nКўчмас мулкни молиявий ижарага беришда ер солиғини тўлаш\nКорхонанинг фойдаланиши учун ер участкаси мавжуд ва шу ерда унга мулк ҳуқуқи билан тегишли бино жойлашган. Бино молиявий ижарага берилади.\nУшбу вазиятда бюджетга ер солиғини ижарачи тўлайди.\nАгарда ер участкасидан бир нечта юридик шахс фойдаланаётган бўлса, уларнинг ҳар бири фойдаланаётган майдондаги ўзининг қисми учун солиқ тўловчи ҳисобланади. Шу билан бирга ҳар бир юридик шахснинг участкадаги ўз қисмига бўлган ҳуқуқи кўчмас мулкка бўлган ҳуқуқларнинг ва уларга доир битимларнинг давлат реестрида акс эттирилиши лозим.\nАгарда ер участкасини фойдаланиш мақсади бўйича алоҳида ер участкаларига бўлишни имконияти бўлмаса, у бир неча юридик шахс томонидан биргаликда эгалик қилинадиган ва фойдаланиладиган ер участкаси деб эътироф этилади. Бу ҳол кўчмас мулкка бўлган ҳуқуқларнинг ва уларга доир битимларнинг давлат реестрида акс эттирилади .\nЕр участкасидан биргаликда фойдаланилганда ер солиғини тўлаш\nЕр участкасида иккита мулкдор – юридик шахсга тегишли умумий майдони 2 000 кв. м. бўлган бино жойлашган. Биттасига 1 200 кв. м. тегишли, иккинчисига – 800 кв. м. Давлат реестрида ер участкасидан биргаликда фойдаланилиши акс эттирилган.\nУшбу вазиятда ер солиғини ҳар бир мулкдор ўзига тегишли бўлган бинонинг майдонига пропорционал равишда тўлайди.\nСолиқ суммаси мулкдорлар ўртасида қуйидагича тақсимланади: биринчи мулкдор тўлаши лозим бўлган солиқ суммаси 60% (1 200 : 2 000 х 100) ва иккинчиси 40% (800 : 2 000 х 100).\nМайдони 1,2 га бўлган ер участкасида 3 қаватли бино жойлашган. Амалда ушбу бино учта юридик шахс томонидан тенг улушларда фойдаланилмоқда, яъни ҳар бир юридик шахс бинонинг 1 қаватидан фойдаланади. Бошқача қилиб айтганда участканинг умумий майдонидан 0,4 га улушга эга. Аммо ушбу участкадан доимий фойдаланиш ҳуқуқини тасдиқловчи давлат далолатномаси улардан фақат биттасига 1,2 гектарга берилган.\nУшбу вазиятда бутун участка учун ер солиғини, ердан фойдаланиш бўйича ҳужжатлар номига расмийлаштирилган юридик шахс тўлайди.\nАгарда юридик шахс кўп квартирали уйларда турар бўлмаган жойга эга бўлса, у ер солиғини турар бўлмаган жой майдонининг қаватлар сонига бўлинганидан келиб чиқиб тўлайди


Бутунхитой халқ вакиллари йиғилишининг 4 сессияси\nLotinchada 5 март 2021, 21:40 Жаҳон\nХитойда пенсия ёшини ошириш режалаштирилмоқда\nИжтимоий-иқтисодий ривожланишнинг 14-беш йиллик режасини (2021−2025) амалга ошириш жараёнида Хитойда пенсия ёши аста-секин ошиб боради, деди Хитой Давлат Кенгаши бош вазири Ли Кэцян. «Aҳолининг 95 фоизини кекса ёшдаги пенсия суғуртаси билан таъминлаш билан стандарт пенсия ёши босқичма-босқич оширилади», деди бош вазир Бутунхитой халқ вакиллари йиғилиши сессиясида ҳукумат фаолияти тўғрисидаги ҳисоботида. Шу билан бирга, у ҳукумат «туғилишнинг етарли даражасига эришиш учун ишлаш», шунингдек, ижтимоий таъминот тизимини такомиллаштириш ниятида эканлигини таъкидлади. Хитойдаги оилада фақат битта болани дунёга келтириш сиёсати мамлакат аҳолисининг табиий қаришини келтириб чиқарди. Мутахассисларнинг фикрига кўра, 2035 йилга келиб, Хитойда иккита ишчи битта нафақахўрни боқади ва 2050 йилга келиб мамлакат аҳолисининг тахминан 35 фоизини пенсия ёшидаги одамлар ташкил этади. Бугунги кунда Хитойда эркаклар 60 ёшда, аёллар 55 ёшда нафақага чиқиш ҳуқуқига эга. — Синьхуа.\nКамбоджада COVID-19'ни қасддан юқтирганлик учун 20 йиллик қамоқ жазоси берилади\nКамбоджа парламенти COVID-19 эпидемиясини тўхтатишга қаратилган қонунни маъқуллади, унга кўра мамлакат фуқаролари касалликка қарши курашиш қоидаларини қасддан бузгани учун 20 йилга озодликдан маҳрум қилиниши мумкин. Нашрнинг ёзишича, қонунда карантин тартибини бузганлик учун уч йилга ва вирусни атайлаб тарқатадиган ҳар қандай гуруҳда қатнашганлик учун 20 йилгача озодликдан маҳрум қилиш жазоси белгиланган. Ушбу қонун лойиҳаси парламентда бир овоздан маъқулланди. Камбоджа соғлиқни сақлаш вазири Мам Бунхенг ушбу қонунни «ҳукумат учун аҳоли ҳаёти ва соғлиғини ҳимоя қиладиган мустаҳкам ҳуқуқий асос», деб атади. — The Guardian.\nҚозоғистонда кондан 260,9 минг доллар қийматидаги олтин ўғирланди\nҚозоғистоннинг Aкмола вилоятида Ички ишлар вазирлиги ТМК «Казахалтин» AЖдан катодли олтинни ўғирлаш бўйича судгача тергов ишларини бошлади, деб хабар қилди полиция бошқармаси матбуот хизмати. 122 миллион тенге (ҳозирги курс бўйича 260,9 минг доллар) миқдоридаги олтин 2 мартга ўтар кечаси ўғирланганлиги аниқланди. Ушбу жиноий иш «Ўғирлик» моддаси бўйича олиб борилмоқда. «Ушбу жиноятни содир этишга алоқадор шахсларни аниқлаш учун криминал полиция ходимлари ва тажрибали терговчилардан махсус тергов-тезкор гуруҳи тузилди», — дейилади матбуот хизмати хабарида. — Tengrinews.\nЕвропа Иттифоқи аёллар ва эркакларга тенг қийматдаги иш учун тенг ҳақ тўлаш бўйича лойиҳани таклиф қилди\nЕвропа Комиссияси 4 март куни Европа Иттифоқида аёллар ва эркаклар учун иш ҳақининг ошкоралиги ва тенг иш ҳақи кафолатлари тўғрисидаги қонунчилик таклифини тақдим этди. «Бу ишчиларга тенг маош олиш ҳуқуқини қўллаб-қувватлашга ва жинсдаги иш ҳақи тарафдорлигини бекор қилишга имкон беради», деди Европа Иттифоқининг тенглик бўйича комиссари Хелена Далли. Қонунчилик таклифи тенг маошнинг иккита устунига қаратилган: иш ҳақининг ошкоралигини таъминлаш ва ушбу соҳада камситилганлар учун одил судловга эришиш имкониятларини яхшилаш. Унда иш берувчиларга иш ҳақи олиш шартлари ва миқдори тўғрисида, иш жараёнида ушбу шартларнинг бажарилиши тўғрисида номзодларни хабардор қилиш бўйича иш берувчиларга қўйиладиган мажбурий талаблар мавжуд. Ходимлар ўз ҳуқуқларини ҳимоя қилиш учун маъмурий ва ҳуқуқий воситалар билан таъминлаш кўзда тутилган. Хусусан, камида 250 нафар ишчига эга бўлган иш берувчилар ўз ташкилотларида аёллар ва эркаклар ўртасидаги иш ҳақи фарқи тўғрисида маълумот эълон қилишлари шарт бўлади. Ходимлар иш ҳақини камситиш учун компенсация олиш ҳуқуқига эга бўладилар. — Интерфакс.\nҚирғизистонда молия полицияси тугатилди\nҚирғизистон бош вазири Улукбек Марипов республикадаги Иқтисодий жиноятларга қарши курашиш давлат хизматини (молия полицияси) тугатиш тўғрисида қарор қабул қилди. Бу ҳақда 5 март куни Қирғизистон Вазирлар Маҳкамаси матбуот хизмати хабар берди. «Қирғизистон ҳукумати ҳузуридаги Иқтисодий жиноятларга қарши курашиш давлат хизматини (молия полицияси) тугатиш тўғрисида қарор қабул қилинди. Тегишли фармон республика бош вазири томонидан имзоланди», дейилади хабарда. Ҳукуматнинг маълум қилишича, молия полициясининг паст самарадорлиги статистик маълумотлар билан тасдиқланади. «Расмий маълумотларга кўра, мамлакатда яширин иқтисодиёт даражаси 130 млрд сомни (қарийб 1,52 млрд доллар) ёки ЯИМнинг 23,6 фоизини ташкил этади. Мустақил экспертларнинг таъкидлашларича, яширин иқтисодиётнинг улуши 24 фоиздан 43 фоизгача. Ялпи ички маҳсулот, бу ўз вазифаларини Иқтисодий жиноятларга қарши курашиш давлат хизмати томонидан нотўғри бажарилганлигидан далолат беради», — дейилади баёнотда. — Қирғизистон Вазирлар Маҳкамаси.\nТўнтаришдан сўнг Мьянма ҳарбийлари мамлакатнинг AҚШдаги ҳисоб рақамидан 1 млрд доллар олиб чиқишга уринган\nМамлакатда февраль ойи бошида давлат тўнтариши натижасида ҳокимият тепасига келган Мьянма ҳарбийлари Нью-Йорк Федерал Резерв Банкидаги ҳисобидан 1 млрд доллар ўтказишга ҳаракат қилишди. Улар буни Мьянма Марказий банки номидан амалга оширишга уринишди. Федерал захира тизимининг мудофаа тизими операцияни тўхтатди ва тез орада AҚШ президенти Жо Байден ушбу битимни муддатсиз блокировка қилишга рухсат берувчи фармон чиқарди. — Reuters.\nМьянмада ҳарбийлар ҳокимият тепасига келганидан кейин деярли 1,5 минг киши ҳибсга олинган. Бу ҳақда Мьянмадаги сиёсий маҳбусларга ёрдам уюшмаси маълум қилди. «3 март ҳолатига кўра, 1498 киши ҳибсга олинган», дейилади хабарда. «Aйни пайтда ҳибсда 1192 киши, шу жумладан қамоқ жазосига ҳукм қилинган тўрт киши сақланмоқда» Уюшма томонидан олинган расмий рўйхатларга кўра, 4 март куни 183 киши ҳибсга олинган. «Бироқ фақат Янгонда 400 дан ортиқ киши, бутун мамлакат бўйлаб 800 киши ҳибсга олинган», дея қўшимча қилди ассоциация. Ташкилот ҳисоб-китобларига кўра, Мьянмада кунига 19 киши вафот этган. Aйни пайтда, БМТ шу даврда 38 ўлим ҳақида хабар берган. Куннинг турли хил кўрсаткичларига қарамай, икки ташкилот учун норозилик намойишлари бошланганидан бери ўлганларнинг умумий сони бир хил. «Намойишларга қарши қаттиқ тазйиқлар натижасида 50 дан ортиқ одам ҳалок бўлди», — дея таъкидлашади фаоллар. «Янгон, Мандалай, Мьинжан, Монива, Моламьяйн, Хпакант шаҳарларида намойишчиларга ўқ узилган», — дейилади нашрда. «Жароҳатланганлар сони тахминан 100 кишини ташкил этади», — дея қўшимча қилди уюшма.


Саломатлигимиз ўз қўлимизда! | O'zLiDeP\nТез тиббий ва шошилинч ёрдам тизимини такомиллаштириш бўйича дастур ишлаб чиқилди\nОдамларнинг дардига дармон бўлиш – инсонийликнинг олий намунаси\nСаломатлигимиз ўз қўлимизда!\nЗангиота-2 махсус касалхонаси директори Дониёр Миразимов Тошкент шаҳри ва вилояти аҳолисига видеомурожаат билан чиқди. У кейинги пайтда шифохонага келувчилар кўпайиб кетганини айтиб, юртдошларимизни эҳтиёткорликка чақирди.\nГап шундаки, мазкур шифохона COVID-19 хасталиги оғир кечаётган беморларни даволашга ихтисослашган. Аксарият келувчиларнинг мақсади эса коронавирусга экспресс-тест топшириш, ўзида касаллик бор-йўқлигини аниқлашдир. “Касалхонамизга оддий шамоллаш билан келиб, “омикрон” юқтириб кетишингиз эҳтимоли катта”, деди шифокор.\nУстига-устак, тест топширувчилар касалхонага ўз яқинлари, танишлари ҳамроҳлигида келяпти, бу эса одамлар тўпланишига сабаб бўляпти. Яъни, вируснинг тез тарқалиши хавфи ошяпти.\nДарҳақиқат, кучли зарурат туғилмаса, махсус касалхоналарга бормаган маъқул. Д.Миразимов таъкидлаганидек, тест топшириш учун туманлардаги ихтисослашган поликлиникалар ва санитар-эпидемиологик хизматлар бўлинмаларига мурожаат қилиш мақсадга мувофиқ.\nЭҳтиёткорлик осон, кейинги пушаймон эса оғир юмуш, дейди донишмандлар. Нафақат ўзимиз, балки яқинларимиз, дўстларимиз, ҳамкасбларимиз тақдирини ҳам ўйлаб иш тутишимиз керак.\nАлбатта, касалликни даволагандан, унинг олдини олган афзал. Ҳали эмланмаганлар зудлик билан вакцина олиши лозим. Коронавирус касаллиги олдини олишнинг энг мақбул йўли – шу, ҳозирча. Давлатимиз, ҳукуматимиз синовлардан ўтган, самарадорлиги исботланган вакциналарни хориждан катта пулга сотиб олиб, уларни бепул қабул қилишимиз учун ҳамма шарт-шароитни яратиб берди. Ваҳоланки, айрим давлатларнинг бундай ишларга қурби етмаяпти.\nҒамхўрликларга муносиб тарзда иш тутайлик! Саломатлигимиз ўз қўлимизда!\nДепутат саъй-ҳаракати билан аҳолини қийнаб келаётган муаммо ижобий ечим топди\nO'zLiDeP фракцияси аъзолари республика илмий-амалий анжуманида иштирок этди\nПартия етакчиси Тошкент вилоятида бўлиб, фермерларнинг муаммо ва таклифлари билан қизиқди\nТиббиёт ходимларини қўллаб-қувватлаш орқали инсон қадри янада улуғланади\nБиржа савдоларида эркин рақобат шаклланса, “яширин иқтисодиёт” ва коррупциянинг “пайи” қирқилади\nСпортчиларни тайёрлаш ва селекция қилиш бўйича янги тизим жорий қилинади\nПрезидент Шавкат Мирзиёев раислигида 23 май куни спортни оммалаштириш ва иқтидорли спортчиларни ...\nУргут туманидаги 79 нафар ҳоким ёрдамчилари партия сафига қўшилди\nO’zLiDeP Самарқанд вилоят Кенгаши ташаббуси билан Ургут туманидаги маҳаллалар ҳоким ...\nСув тежовчи технологияларнинг айримлари нега ишга туширилмаган?\nO'zLiDeP Шеробод тумани кенгашида Шеробод туманида 2022 йилга мўлжалланган сув тежовчи ...


Лапорта “Барселона” нима қилса чемпион бўлишини айтди\n4 май, 2021, 14:09\nТеглар:Барселона | Атлетико\n“Барселона” клуби президенти Жоан Лапорта жамоа жорий мавсумда чемпион бўлишига ишонмоқда.\n“Валенсия”га қарши ўйиндан олдин, бешта учрашувда ютсак, чемпион бўлишимизни айтгандим. Энди ўйинлар сони биттага қисқарди. Шу тўртта баҳсни ўз фойдамизга ҳал қилсак, мамлакат чемпиони бўламиз. Мен жамоага ишонаман, - деди Лапорта.\nАйни пайтда мусобақа жадвалида 76 очко жамғарган “Атлетико” пешқадамлик қилмоқда. Иккинчи ўринда турган “Реал” футболчилари ўз ҳамшаҳарларидан икки очкога ортда қолмоқда. “Барселона” ҳисобида ҳам Зидан шогирдлари сингари 74 очко бор.\n“Барселона” чемпионатдаги охирги учрашувни “Атлетико”, “Леванте”, “Сельта” ва “Эйбар”га қарши ўтказади. 8 май куни Каталонияда “Атлетико” билан бўладиган ўйин чемпионлик масаласига ойдинлик киритади.\nБарса иккинчи уринда колади ва кисман Реал чемпионга айланади.\nТугри Барса 111111 булади


14.06.2019 – КУН УЗ\n14.06.2019\tЖаҳон Comments Off on Нур-Султонга янги мэр тайинланди\nҚозоғистон президенти фармони билан пойтахт Нур-Султонга янги аким (ҳоким) тайинланди. Ушбу лавозимни Алтай Кулгинов эгаллаган. 2016 йил мартидан Кулгинов Ғарбий Қозоғистон вилояти ҳокими лавозимини эгаллаб келган. 2001 йилдан 2008 йилгача бош прокуратура, адлия вазирлиги, Қозоғистон президенти маъмуриятида ишлаган. 2013 йилдан бошлаб Уральск акими лавозимини эгаллаб келган. Кулгинов 1978 йилда Туркистонда …\n14.06.2019\tЖамият Comments Off on Мактаб формаси бекор қилиндими?\nВазирлар Маҳкамасининг «Давлат умумий ўрта таълим муассасалари ўқувчиларини замонавий ягона мактаб формаси билан таъминлаш чора-тадбирлари тўғрисида»ги қарор ига мувофиқ, 2019/2020 ўқув йили давомида давлат умумий ўрта таълим муассасаларида ўқувчилар учун замонавий ягона мактаб формасини мажбурий жорий этиш масаласи белгиланганди. Kun.uz манбаси маълум қилишича, мазкур қарор ижро этиш муддати ортга сурилади, яъни мактабларда мажбурий …


Ўзбек клублари тарихидан –“Нефтчи”\n“Нефтчи” – Ўзбекистоннинг энг тарихи бой клубларидан бири саналади. Жамоага 1962 йилда асос солинган.\nМустақил Ўзбекистонда миллий чемпионат ташкил этилган илк йилларданоқ Фарғонанинг “Нефтчи” жамоаси етакчи клублардан бири сифатида гавдаланган. Буни “Нефтчи”нинг дастлабки чемпионатимиздаёқ олтин медалларга эга чиққани ҳам тасдиқлайди.\n1993 йилда ҳам “Нефтчи” Ўзбекистон чемпионлигини қўлга киритган ва Кубок ярим финалчисига айланган.\n1994 йилда “олтин дубль” қайд этишга эришган Фарғона жамоаси, МДҲ Кубоги финалигача бориб, Москванинг “Спартак” жамоасига имкониятни бой берган.\n1995 йилда қаторасига тўртинчи марта Ўзбекистон чемпионига айланган. Кубок ярим финалида мағлубиятга учраган.\nФарғона шаҳри жамоаси 1996 йилда мамлакат Кубогини қўлга киритган.\nҚайд этиш жоизки, “Нефтчи” 5 карра мамлакат чемпиони саналади. Шунингдек, 9 марта Ўзбекистон чемпионати финишига иккинчи бўлиб етиб келган ва бир марта бронза медалларига сазовор бўлган. “Нефтчи” сўнгги марта 2001 йили чемпионликка эришган. Қолаверса, жамоа 2 карра мамлакат кубоги эгаси ҳам санлади.\nБироқ сўнгги йилларга келиб, фарғоналикларни барқарорлик тарк этди. Натижада жамоа мусобақа жадвалининг пастки қисмидан ўрин эгаллай бошлади. 2018 йилги Суперлига якунларига кўра, “Нефтчи” мусобақа жадвали охирги поғонасидан жой эгаллади ва қуйи лигага йўл олди.\n“Нефтчи” клубининг тирик афсоналаридан бири Юрий Саркисян 1987-2013 йилларда бош мураббий сифатида жамоада фаолият олиб борган. Ўзбекистонда ҳизмат кўрсатган мураббий, “Дўстлик” ва “Меҳнат шуҳрати” орденлари соҳиби Саркисян 26 йил давомида битта жамоани бошқарган мураббий сифатида мамлакат рекордчиси ҳисобланади.\n5 карра Ўзбекистон чемпиони (1992, 1993, 1994, 1995, 2001)\n9 карра Ўзбекистон вице-чемпиони (1996-2000, 2002-2004, 2006)\n2 карра Ўзбекистон Кубоги соҳиби (1994, 1996)\nМДҲ Кубоги финалчиси (1994)\nЖамоада тўп сурган машҳур футболчилар\n« “Бухоро” 15 январга қадар ўз қароргоҳида машғулотлар олиб боради\nҚўқон ва Намангандаги стадионларда тез орада янги чим ўтқазилади »


Квалификация тўпурари - Гватемала фахри ёхуд ЖЧ САРАЛАШ БОСҚИЧИ ТАРИХИДАГИ ЭНГ ЯХШИ ГОЛЕАДОР\nЖЧ САРАЛАШ БОСҚИЧИ ТАРИХИДАГИ ЭНГ ЯХШИ ГОЛЕАДОР. Бу футболчи мундиал йўлланмалари учун ўйинлар тарихида ҳаттоки, Криштиану Роналду, Роберт Левандовски ва Луис Суарес каби мегатўпурарлардан ҳам кўп гол урган. Гап гватемалалик «балиқ« (лақаби) Карлос Руис ҳақида кетмоқда.\nРейтинг: Самара салмоғига қаранг...\nЖОРИЙ МАВСУМНИНГ ЭНГ САМАРАДОР ФУТБОЛЧИЛАРИ. Денис Ундавни биласизми? Бельгиянинг «Унион» клуби шарафини ҳимоя қилаётган бу йигит жорий мавсум жаҳон миллий чемпионатларида «Гол+пас» тизими бўйича очко жамғариш борасида Карим Бенземадан ҳам қолишаётгани йўқ. Д\nЎртамиёналарнинг дилни ўртар рақобати\n«ИнтерФутбол»нинг ушбу сони мухлислар қўлига етиб борган паллада кўпчилик «Пахтакор» ва «Насаф»нинг ОЧЛ гуруҳ босқичи 2-туридаги натижаларини нари суриб, «Реал» - «Челси» ва «Бавария» - «Вильярреал» учрашувларида қайси томон ғалаба қозониши хусусида баҳслашаётган бўлади.\nНигоҳ: Мундиалдан мосуволик машаққати\nРоссия термаси ЖЧ-2022да қатнашмайди. ФИФА ушбу мамлакат миллий жамоасини ўз тасарруфидаги турнирлардан четлатди. Умуман, бу футбол тарихида жаҳон чемпионатидан четлатиш бўйича ягона ҳолат эмас. Хўш, яна қайси термалар шу каби тақиққа учраган?\nВундеркиндлар: Модричга ворис тайёр\nЯқинда Goal.com томонидан эълон қилинган рейтинг қироли - 18 ёшли Жуд Беллингем номи бўлажак трансферлар миш-мишларида тез-тез қулоққа чалинмоқда. 2020 йилнинг июлида «Бирмингем»дан «Боруссия Дортмунд»га кўчиб ўтган вундеркинд, иккинчи йилдирки, ёшига хос бўлмаган барқарорлик ва сифатни намойиш этиб, асосий таркибнинг ажралмас қисмига айланди.\n«Авлиёлар айёрлиги охиригача "иш" берармикин?\nДиққат, агар сиз шу пайтгача АПЛнинг ўртамиёна иштирокчиларидан бири - «Саутгемптон»га етарли даражада эътибор қаратмаган бўлсангиз, бу одатингиздан воз кечишингизни тавсия этамиз. Ишонаверинг, «авлиёлар» ўйинини қанчалик тўлиқ кузатсангиз, миллионлар ўйинида кўпчилик назаридан четда қоладиган, лекин натижага сезиларли таъсир кўрсатадиган маккорона бир нозик жиҳатни билиб оласиз.\nОЧЛ гуруҳ босқичидаги рақибларимиз ҳақида: Бизга қизиқ 6 жамоа...\nКечадан «Пахтакор» ва «Насаф» жамоалари Осиё Чемпионлар Лигаси гуруҳ босқич учрашувларини бошлашади.\nПанадаги потенциал ёки футболда мутлақ ҳақиқат бўлмаслиги барчага аён-ми?\n«Бетис» клуби «Осасуна»ни йирик ҳисобда енгган учрашувнинг сўнгги дақиқасида бош қаҳрамон Хуанми захирага олинди. Жамоа мураббийи атайлаб шундай йўл тутди, футболчи ҳам бундан мамнун бўлди. Чунончи, мухлислар уни чинакамига олқишлашди, улуғлашди.\nАфрикача «томоша» кульминацияси\nСешанба оқшоми АФК (Африка футбол конфедерацияси) миқёсидаги ЖЧ-2022 саралаш бошқичи якунига етди. «Плей-офф» раунди жавоб ўйинларидан сўнг Марокаш, Камерун, Тунис, Гана ва Сенегал миллий жамоалари Қатар йўлланмасига эга чиқди.\nМадрид янги «Галактикос»дан умидвор\nБу мавсумдаги «ПСЖ»нинг ўз мухлисларидан бошқаларга қизиғи бўлмай қолди. Жамоа Чемпионлар Лигаси ва Франция кубогини 1|8 финал босқичидаёқ тарк этди, Лига 1да эса 12 очколик фарқ билан етакчилик қилмоқда, «олтин»ни бой бериши амримаҳол. Месси ва бошқа юлдузлар Парижга кўчиб ўтганидан келиб чиқсак, мавсум финиши бундай кўриниш олишини ҳеч ким кутмагани тайин.\nМожаро: «ПСЖ» жарлик ёқасида\n«Монако»дан қабул қилинган йирик мағлубият (0:3) ҳеч нимани ҳал қилмайдигандек, зеро «ПСЖ»да чемпионлик унвонини бой бериш хавфи йўқ. Аммо парижликлар ижросидаги қониқарсиз ўйин дунёнинг энг бадавлат клубларидан биридаги инқироз кўлами кенглигини кўрсатяпти, гўё. Де-факто - жамоа дастлаб Франция кубогидан, сўнгра Чемпионлар Лигасидан чиқиб кетиб, таътилдаёқ мотивацияни йўқотиб улгурган.\nБарчаси «хет-трик»лар ҳақида ёхуд олдинги 30 мавсумда жами 284та «учталик» кузатилган\n«Хет-трик» нималиги барча футбол мухлисларига маълум, албатта. Ҳа, бу ибора муайян футболчининг битта ўйин давомида 3та гол уришини англатади. Бугун эътиборингизга Ўзбекистон миллий чемпионати элит лигасининг ортда қолган 30 мавсумида қайд этилган «хет-трик»лар ҳақида маълумот беришни лозим топдик\nФутбол ва бизнес: Еврофутбол томон юриш\nАПЛнинг ўртамиёна клубларидан бири «Кристал Пэлас» жорий мавсум анча мазмунли ўйинлари билан ажралиб турибди. Лондон жамоаси мавсум старти арафасида бош мураббий лавозимига машҳур Патрик Виейрани таклиф этди, таркибни «Челси»га тегишли бир қатор ёш иқтидорлар билан кучайтирди.\nРакурс: Тартибли менежмент маҳсули\nСуринам - Жанубий Американинг шимоли-шарқ соҳилида жойлашган мўъжазгина мамлакат. 1975 йили Нидерландия мустамлакасидан қутулиб, мустақилликка эришган Суринам Рууд Гуллит, Кларенс Зеедорф, Патрик Клюйверт, Виржиль ван Дейк, Жоржиньо Вейналдум каби кўплаб номдор футболчиларнинг тарихий ватани ҳисобланади.\n80-йиллар юлдузларини эслаб...\nЎтган асрнинг 80-йиллари собиқ иттифоқ футболи жаҳон ареналарида ўз ўрнига эга эди. Дейлик, олимпия термаси Сеулдан олтин медаль билан қайтган, миллий жамоа эса Евро-88да кумуш медални қўлга киритган. Умуман, ўша вақт собиқ иттифоқ жамоаси ЖЧда мунтазам иштирок этарди.\nРейтинг: Қулоқ солинг, купюра товуши...\nФранциянинг L~Equipe нашри Европанинг кучли 5та лигасига боғлиқ янги маош рейтингини эълон қилди. Ҳозирча фақат энг катта маошга эга футболчиларни кўриб чиқамиз. Айтиш ўринли, рейтингда солиқ тўловидан олдинги тахминий миқдор келтирилган. Зеро, футболчининг иш ҳақида кўплаб омиллар таъсири бор: бонуслар, статистик кўрсаткичлар, эҳтимолий жарималар...\nМанчини «эффект»и ёки Катанецга сабоқ\nТақдир ҳукми остида ёзилажак тарих томошасидан фақат ва фақат ҳайратланасан киши. Инсон иродасига бўйсунмас бундай лаҳзалар кўникилган қолипларни синдириб, «Икки карра икки + тўрт» қабилидаги ўзгармас хулосаларни янгилаб туради. Aкс ҳолда, дунё зерикиб қолади, мухлис футболдан безийди.\nВундеркиндлар: Made in Guarani\nЯқинда Парагвайнинг «Гуарани» ёшлар жамоаси Эквадорда ўтказилган 20 ёшгача бўлган футболчилар ўртасидаги Либертадорес кубогида 2022 йилдаги дастлабки ютуғини қўлга киритди.\n«Фламенго» мундиалдан устунми?\nСарлавҳадаги саволга фақат футбол мураббийи касбини танлаганлар жавоб беришлари мумкин. Лекин жавоблар турлича бўлишига олдиндан кафолат бера оламиз, албатта. Масалан, португалиялик Паулу Соуза терма жамоа билан ЖЧ-2022 йўлланмаси учун курашиш ва мундиал иштирокчисига айланган тақдирда, терма жамоани 2024 йилгача бошқариш имкониятидан кўра, «Фламенго»да ишлашни афзал билди.\nКўпйиллик танқид иш берди\nТарихда илк бор баҳолаш тизими 12 ойлик кўрсаткичларга қараб белгиланадиган бўлди - дастлабки формат бемаъни эди, зеро аксарият чемпионатларнинг «куз-баҳор» тизимига ўтганига анча бўлган.


Тошкент, Ўзбекистон (UzDaily.uz) -- Ўзбекистонлик мобил ўйин яратувчилари диққатига\n“Одноклассники”, Mail.Ru Games Ventures инвестиция бўлинмаси билан бирга, OK Instant Games Cup– мобил HTML5 ўйинлари ишлаб чиқувчилари учун чемпионат ўтказишини эълон қилади. Танловда қатнашиш учун ўйинлар ишлаб чиқувчилар номинацияни танлашлари ва танлов сайтидаги махсус шакл орқали ОК плафтормасида олдин эълон қилинмаган ўйинни йўллашлари керак бўлади.\nPRO номинацияси ОКда ўйинлари эълон қилинмаган тажрибали дастурчиларга мўлжалланган. Бунда бошқа платформалардаги ўз ўйинларини мослаштириш ва уларни ОКга кўчиришга рухсат берилади. Учта энг яхши ўйин ижтимоий тармоқда ўйиннинг муайян миқдорда юкланишига трафик олади: ғолиб 1 миллионта юклаш жалб қилиши мумкин.\nNew Star номинациясига ўйинлар ишлаб чиқиш соҳасидаги бошловчи дастурчилар ва ўз ўйинларини ҳали ижтимоий тармоқларда эълон қилмаган жамоалар ариза топшириши мумкин. Ғолиблар учлиги пул мукофотлари билан тақдирланади: биринчи ўрин учун – 300 000 рубль, иккинчи ўрин – 200 000 рубль ва учинчи ўрин учун – 100 000 рубль. Пул маблағларидан ташқари, совриндорлар Mail.Ru Games Ventures инвестиция бўлинмаси жамоасидан ўйин лойиҳасини янада ривожлантириш бўйича консультация олишга муяссар бўлади.\nЛекин, муҳими – энг яхши ўйинлар дастурчилари ўз ўйинлари тақдимотини ўтказиш ва Mail.Ru Games Venturesдан инвестициялар жалб қилиш борасида ноёб имкониятга эга бўладилар.\nТанловга ариза тақдим этиш учун “Одноклассники”да рўйхатдан ўтиш, ўз профили ёрдамида ижтимоий тармоқда ўйинни эълон қилиш ва OK Instant Games Cup рўйхатга олиш шаклида унга ҳаволани келтириши керак бўлади. Лойиҳа ғолиблари ва совриндорлари 23 октябрда эълон қилинади. 26 октябрда Mail.Ru Group офисида тақдирлаш маросими ўтказилади, унга ҳайъатнинг овоз бериши натижаларига кўра чемпионатнинг топ-10 ўйинлари ишлаб чиқувчилари, ўйин индустрияси вакиллари ва Mail.Ru Games Ventures венчур инвесторлари таклиф этилади.\nТанловнинг тўлиқ шартлари билан okgamescup.ru расмий сайтида танишиш мумкин.


Аууу, АОКА! | Azam Abidov\nAzam Abidov 21.01.2021 21.01.2021 Mening bir orzuim bor/Есть у меня мечта/I have a dream, Адабиёт янгиликлари, Ижодкорлар учун ресурслар, Лойиҳалар, Ўзбекистонда адабиёт ва санъат мустақиллиги, Халқаро алоқалар\nГўзал ва камтарин бир таржимон опамиз таржималаримизни чет элларда нашр эттирсак бўладими, деб сўраяптилар.\nАлбатта, бўлади! Фақат бу ишни Сиз ва биз ўз кучимиз билан амалга оширсак, нари борса қилган ишимизни ЎзА дан тортиб Кун.узгача ёритади, аммо натижали ҳеч иш бўлмайди.\nЯъни, масалан, Навоий ғазаллари ва унга шарҳларни Америкада ё Ҳиндистонда чоп эттирдик, дейлик. Бу бир муддат, яъни февраль ойидагина урра-урра, шов-шув бўлади, холос. Тузукроқ бошқа иш қилганларни топа олишмагани учун Сизни радио, ТВга олиб чиқишлари, ҳайкал олдида митти нутқ ирод этишга чақиришлари мумкин. Тамом! Аслида Сиз ўзи нима қилганингиз билан ҳеч ким жиддий қизиқмайди, ўша таржима асар қани, деб ҳеч ким сўрамайди ҳам, уни кўпроқ нусхада бошқа инглиззабон мамлакатларда чоп этиш, тарғиб этиш каби масалалар бировнинг тушигаям кирмайди.\nКейин аллакимларнинг кўксига медаллар тақилади, кимлардир диплом ва совғалар олади, лавозими оширилади ва ҳоказо.\nАгар ҳукумат камина ўзбек адабиёти ва санъати тарғиботи йўлида қилаётган арзир-арзимас ишларим учун бирор мукофот таклиф этса, қабул қилсам ўлай агар! Агар мажбурлаб тиқиштиришса ҳам, ўша мукофотларини совуқда дилдираётган, оч-юпун энг муҳтож оилаларга ҳадя этардим!\nХўш, ўзи Ўзбекистонда адабиётимизни чет элда тарғиб қилишга масъул бирор ташкилот борми?\nНа Ёзувчилар уюшмаси, на Навоий номини олган институт, ё университет, музей, жамғарма, ижод мактаблари ва на бошқа муассасалар “бу бизнинг асосий вазифамиз”, деб тан олади. Ўзбекистоннинг чет элдаги элчихона ва ваколатхоналари (Ташқи ишлар вазирлиги) эса бу ишга ҳеч қачон жиддий қараган эмас.\nБу иш илгари силжимаётганига, албатта, ёзувчи, шоир ва таржимонлар ҳам айбдор. Уларда фаоллик умуман етишмайди. Чет элларга энди-энди чиқишни ўрганаётган, асарларини таржима қилдириб, китобларини нашр эттиришга эришаётган, хорижий бирор тилни яхшироқ ўзлаштираётган жуда кам сонли ижодкорларимиз ўз билгича ҳаракат қилиб ётибди холос.\nМана бунга алоҳида эътибор қаратинг:\n“Хорижда ўзбек тили ва адабиётини кенг тарғиб қилиш, нашриётларга китоб маҳсулотларининг халқаро китоб бозорида ўз мавқеи ва салмоғига эга бўлишида кўмаклашиш;\nхорижда ўзбек адабиётини оммалаштириш соҳасида дастурий чора-тадбирларни ишлаб чиқиш ва уларнинг амалга оширилишини таъминлаш;\nўзбек адабиётини тарғиб қилиш, халқаро бозорларда миллий адабиёт ва китоб маҳсулотларининг нуфузини оширишда иштирок этиш;\nмиллий адабиётимизнинг энг сара асарларини чет тилларга таржима қилиш бўйича аниқ механизмларни ишлаб чиқишни амалга ошириш, чет эл адабиётини ўзбек тилига таржима қилишни ташкиллаштириш, уларни молиялаштириш, сифатли чоп этиш ва тарқатиш тизимини йўлга қўйиш;\nўзбек адабиётини хорижда оммалаштиришга қаратилган халқаро фестиваль ва байрамларни ташкиллаштириш масалаларида халқаро ва жамоат ташкилотлари билан ҳамкорлик қилиш, маҳаллий нашриётларга ўз маҳсулотларини халқаро китоб бозорида илгари суришга ёрдамлашиш”.\nБулар, сизнингча, Аъзам Обид ўз олдига қўйган вазифаларми?\nБаракалла! Бу ахир Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги ва унинг ҳузуридаги жамоатчилик кенгашининг энг асосий вазифаларидан бири!\nАОКАдаги дўстлар, бормисиз, омонмисиз?!\nМен, тўғриси, нафақат АОКАда, балки бутун Ўзбекистонда бу ишларни қойиллатиб амалга ошираётган ва ё умуман қилишни уддалай оладиган одамлар ё жамоалар борлигига шубҳаланаман. Агар адашаётган бўлсам, бу борада ҳозиргача нима ишлар қилишгани, қанча маблағ ажратилганини кенг жамоатчиликка эълон қилишсин, илтимос.\nХўш, нима таклиф қиласан, дерсиз? Камина анчадан буён адабиётни (ва санъатни ҳам) мустақил ривожланиш ўзанига буриб юбориш ва адабий тарғиботни мустақил ташкилотлар амалга ошириши учун йўл очишни таклиф этиб келмоқдаман.\nЎзимча АОКА адабий таржима, адабиёт тарғиботи учун давлат бюджетидан етарли маблағ олганини тахмин қиламан. Ўша маблағни, мисол учун, мустақил ва эркин фаолият юритадиган алоҳида, махсус очилган «Ўзбек адабиётини хорижда тарғиб қилиш жамғармаси»га йўналтириш мумкинми? Ва ё ўзбек ижодкорларини бадиий таржима ва адабиёт тарғиботига қаратилган мустақил катта-кичик лойиҳалар тузишга илҳомлантириб, улар то ўз ишини яхши йўлга қўйиб олгунча, шаффоф танловлар асосида махсус грантлар дастурини йўлга қўйилса-чи?\nТошкентдаги иситиш тизими яхши ишламаётган митти квартирамда ўтирганча, сўзим бошида эслатганим таржимон опага шу ёзганларимнинг кичик бир қисмини телефонда айтар эканман, ислоҳотларнинг тушунарсиз ва совуқ бир даврида адабиёт ва санъатимиз тарғиботига бўлган кўнглимдаги илиқликни йўқотиб қўймайин-да ишқилиб, деб ўйлайман.\nИлоҳо, бу борада ҳукуматдаги масъулларнинг кўнгли меникидан ҳам яхшироқ исисин!\nҲаммага омонлик тилаб,\nAlisher Navoiy gʻazallari va “Navoiy gulshani” AQSHda chop etildi\nАбдулаҳад Йўлдошев: Кел олдима, бардош, ошна бўлайлик!


Маҳмуд Ражаб. Сарагул (ҳикоя) | www.ziyouz.uz\nБош саҳифа Ўзбек насри онлайн антологиясиМаҳмуд Ражаб (1963)Маҳмуд Ражаб. Сарагул (ҳикоя)\nМаҳмуд Ражаб. Сарагул (ҳикоя)\nҚишлоқнинг эркаси, одамларнинг эрмаги бўлиб қолган Мўммитой мактабга борганида бу йил бешинчи синфда ўқиб юрган бўларди. Тенгқурлари орасида хийла гавдали бўлганидан уни кўрган одам олтинчи ё еттинчи синф ўқувчиси деб ўйлаши шубҳасиз. Лекин ҳамма уни беш-олти яшар бола ўрнида кўрарди. Мўммитой ҳаммага бир хил маъносиз қараб турар, чамаси ҳаммадан бир хилда яхши гап кутарди. Одамлар унинг энг яқин кишиси каби чиройли, ёқимли ва юмшоқ сўзлар айтиб, кўнглини янада хушлар, аслида ҳеч кимнинг у билан дўстлашгиси, ўртоқлашгиси келмасди. Шундай катта қишлоқдан унинг ёнида ўйнайдиган биронта бола топилмайди. Балки Мўммитойнинг ўзи болаларга қўшила олмагандир.\nОтаси Нурмамат ака ўғлининг аҳволига кўникиб, тақдирга тан берган бўлса-да, ундаги ҳар бир ўзгаришни диққат билан кузатар, одамларнинг уни эркалатишлари ва унга у-бу нарса ҳадя қилишларидан оғринар, лекин соппа-соғ жигарбандини биронта табиб ёки дўхтирга кўрсатишни ҳам ўзига эп кўрмасди.\nМўммитой ишчан эди. Ҳар куни эрталаб каттакон қозонда молларга ем пиширар, молхонани тозалаб, нишхўрдларни кичик-кичик қилиб боғлаб бостирма-чертак устига тахлаб қўярди. Сўйлаган гаплари ёш болаларникига, қилган ишлари эса катталарникига ўхшарди. Бузоқнинг тумшуғи ва бўйнига мослаб нўхта солиши ёки супургини ихчам, чиройли қилиб боғлаши одамнинг ақлини лол қолдиради. Қайси молнинг қандай хашакни хуш кўришию кучукнинг нималарга иштаҳаси баландлигини яхши биларди.\nМўммитой ёшлигидан келин тўйларни кўришга ишқибоз эди. Пуфаклар ва турли рангдаги ленталар билан безатилган машинани узоқдан таниб, шодлиги ичига сиғмай “Ана келин мошин” деб қичқирар, уйига югуриб кириб, ҳаммани кўчага чиқишга ундаб, келин мошинни кўролмай қолганларга ачинарди.\nТўй бўлаётган хонадонга эрталабдан бориб олар, ҳамма ишларга аралашгиси келар, лекин ҳеч ким унга иш буюрмас, ҳар ким ҳар хил яхши гаплар айтиб тўйхонанинг арзандасига айлантирарди. Ўзи гапирса-да, биров гапирса-да, жиддий гапми, ҳазилми, унга фарқи йўқ, кулишдан бошқасини билмасди. Унинг юрагида тўлиб турган қувонч ҳар қандай гапдан тўлқин ҳосил қилиб лабларидан тўкиларди. Ичидан қайнаб отилаётган кулгуни жиловлашга харакат ҳам қилмасди. У тўйларда ўйнаш учун ўртага чиқиб ҳеч қачон қўлини кўтармаган эса-да, даврани тўлдириб ўйнаётганларга қараб завқланар, ҳаракатлари мусиқа оҳангларига мос тушмаса-да ўзича яйраб-яшнаб товланаётганлардан кўзларини узолмас, оғзи қулоғидан бери келмасди. Каттароқёшдаги шўх-шаддод қизлар уни қўлидан тортиб ўйнашга мажбур қилар, у ҳам ўйнашни истар, лекин ичидаги аллақандай куч бунга йўл бермас, фақат берилиб қарсак чалишдан нарига ўтолмасди.\nТўйларда келин қаерда бўлса Мўммитой шу ерда ҳозиру нозир эди. Машинадан тушганидан бошлаб, то ётоғига кириб кетгунича келиннинг изидан эргашиб юрадиган бир тўда болалар орасидан ҳамманинг кўзи негадир фақат Мўммитойни кўрарди. “Мўммитой, сенга ҳам худди шундай келин олиб берайликми?”, “Эндиги тўй Мўммитойники” дея тегажоқлик қиларди ҳазилкаш аёллар.\nКелин-куёвларни ётоғигача кузатиб қўйиб, қайтиб чиқаётган келиннинг дугоналари кўзларини сузган ҳолда:\n— Мўммитой, мени оласанми?\n— Нари тур-е, унга мен тегмоқчиман!\n— Икковинг ҳам йўқол. Мўммитой менга уйланади, — дейишарди бир-бирларини итаришиб кайфиятлари меъёридан ошиб кетганида.\nБундай гаплар Мўммитойга ҳам хуш ёқарди. Қизиқиши ортиб бир неча марта келиннинг этагини босиб ҳам олди. Ҳазилкаш қизларнинг ичида Сарагул исмли бир қиз бор эди. Уни ҳазилкаш деб ҳам бўлмасди. У фақат Мўммитой билан ҳазиллашар, ҳазилларини жиддий қиёфада изҳор этарди. Сарагулнинг ҳазили билан чинини фарқлаш қийин эди.\nСинфдош дугоналарининг барчаси турмушга чиқиб кетганидан кейин ёлғизлигини тобора кўпроқ сеза бошлаган Сарагул кўнгилчан ва одамови бўлиб қолди. Навбатдаги тўйда у Мўммитойни бир стакан семичка билан сийлади. Одатда ҳамма тўйларда Мўммитойнинг чўнтаклари совға саломларга тўлиб кетар, қулоқларига қуйилаётган мақтовлар оғзига солиб чайнаётган ширинликдан тотлироқ бўларди. Аммо Сарагулнинг бир оғиз сўз айтмасдан алоҳида бир меҳр билан чўнтагига қўйиб кетган ҳадяси ҳаммасини босиб кетди. Мўммитойга ҳали ҳеч ким индамасдан совға берган эмасди. Чўнтагидаги пистанинг қобиғи ичига яширинган жимлик Сарагулнинг жимлигига ҳамоҳанг эди. Сарагул берган совғада аллақандай сеҳр ва очилмас сир бордай туюлди. Писта қобиғини тезроқ очиб, мағзини егиси келди. Чўнтагига кирган заҳоти қўлида титроқ пайдо бўлди. Ҳозиргина Сарагулнинг қўли худди шу чўнтакка кириб чиққанини ва унинг қўллари нақадар ёқимли ва мулойим эканидан чўнтаги ичида ҳузурбахш бир илиқлик пайдо қилиб кетганини ҳис қилди. Чўнтагига солар экан, Мўммитойнинг қўли ҳам шу илиқликдан баҳраманд бўлди ва ушбу илиқлик аста-секин юқорига ўрлаб бир зумда бутун вужудини қамраб олди. Тасодифан қўлига илинган писта донасини оғзига солиб, тили билан айлантириб тишлари орасига қўйди-да “қирс” этказиб чақди ва тезда туфлаб ташлади. Мағзи пуч экан… йўқ, аслида мағзи тўқ бўлгану қурт еб, ичига чирик тушган экан. Шунақанги аччиқ экан-ки, кўнгли беҳузур бўлиб қайта ва қайта туфлади.\nМўммитой Сарагулга писта сотган хотинни ёмон кўриб қолди. Оёғида елим кавуш, белига алдикча боғлаб олган қорапарангориқ хотин Мўммитойда ёмон таассурот қолдирган одамларнинг биринчиси бўлди.\nЎзнинг иссиғи авжига чиққан кунларнинг бирида Нурмамат аканинг хонадонида қиз фарзанд йўқлигидан йўлга сув сепаётган Мўммитой, сариқ рангли ҳарир кўйлакда ял-ял ёниб келаётган Сарагулга кўзи тушиб, сув тўла челакни ушлаганча турган ерида қотиб қолди. Челакнинг тешигидан сизиб оққан сув болакайнинг оёқларига тушиб, кавушининг тагидаги тупроқни лойга айлантирди.\n— Укагинам, нима қилиб турибсан? Қани челакни менга бер. Йўлга сув сепишни ким қўйибди сенга, — деди-да суви яримлаб қолган челакни Мўммитойнинг қўлидан юлиб олиб, эпчиллик билан бир пасдаёқ йўлни буткул шалаббо қилиб ташлади. Ишни тугатиб йўл четидаги ариқдан қўл-оёқларини юваётган Сарагулга эшикдан бошини чиқариб қараган Мўммитойнинг онаси Жамила хола кулимсираб деди:\n— Уйимизга сенга ўхшаган биттаси керак бўлиб турганди. Ўз оёғинг билан келибсан. Қани уйга кир. Сенга чой дамлаб бераман. Ў чойни ўзинг менга дамлаб берасанми? Уй ишлари билан ҳозирдан танишиб олсанг, тўйдан сўнг қийналиб юрмасдинг. Мўммитойнинг акаси ҳарбийдан келган куниёқ тўйни бошлаб юборамиз.\n— Ўғлингиз ҳарбийдан келаман деганча отам мени аллакимларга узатиб юборади. Ундан кўра манави Мўммитойингизга олиб қўя қолинг. Йўқса мендай қиздан қуруққоласиз.\nСарагул таклиф қилаётган йигитдан чамаси 4-5 ёшлар катта бўлиб, аёлнинг сўзлари унга қаттиқ ботгани сабаб унинг жавобидаги кесатиқни Нурмамат аканинг фаросатсиз хотини тушиниб етмади.\nБир оёғини чала ювиб, иккинчисини ювишга ҳали улгурмаган Сарагул кавушини қўлига олган куйи тез-тез юриб, ушбу ёқимсиз аёлнинг уйидан узоқлашиб кетди.\nМўммитой ишонувчан эди. Шу воқеадан кейин унинг ўй-хаёли буткул Сарагулда бўлиб қолди. У Сарагулни ҳаммадан қизғанар, одамлар у ҳақда бирон нолойиқ гап айтса асабийлашар, энг ёмони, Сарагулларникига совчиликка боришни ҳар куни отасидан илтимос қилиб, уни бошқа биров келин қилиб олиб кетиши хавфи борлигини отасига қайта ва қайта уқтирарди. Нурмамат ака кўнгли ярим ўғлига нима дейишини билолмай ичдан эзилиб, “хўп ўғлим, хўп” дейишдан бошқа гап тополмасди.\nМўммитой ўқишни билмасада тўй давраси тўрига осилган гиламдаги ғаройиб ёзув келин-куёвларнинг исмлари эканлигини яхши англарди. Сарагул билан ўзининг исми гиламда осилиб туришини жуда-жуда хоҳларди. У кейинги пайтларда бошқача бўлиб қолганди. Авваллари доим кулиб юрар, ҳеч кимдан хафа ёки норози эмасди. Энди бўлса салгинага жаҳли чиқар, баъзан ўзи билан ўзи гаплашар ва уни тез-тез ўй босарди. У ким кўринса ўзининг тўйига ўзи айтадиган одат чиқарган эди.\n“Нурмамат аканинг уйига Сарагулнинг ўзи борганмиш. Аввал Мўммитойнинг акаси билан гаплашиб юрган экану, у ҳарбийга кетгач, укасига қолганмиш” қабилидаги миш-мишлар ҳамма ёққа тарқалди. Миш-мишлар зарпечакка ўхшаб, илдизи бўлмаса ҳам қишлоқдаги барча одамларнинг фикр дарахтига чирмашиб олди.\n…Миш-мишларнинг уяси Жамила холанинг бузиқ оғзи эди. Унинг Сарагул тўғрисида ўйламай-нетмай айтиб юрган барча гапларига қўшни хотинлар яхшилаб ишлов бериб, бир-бирларига тезроқ етказиш учун оёқларини қўлларига олиб югурдилар.\nСарагул энди кўчага чиқа олмасди. Бир ҳафтадан бери уйига қамалиб олган бечора қиз уч кундан бери туз тотмас, кечадан буён иссиғи тушмай, қишлоқ врачи берган дорилар унга сира кор қилмаётганди. Уни тез ёрдам машинасида шаҳар касалхонасига олиб келишди ва у ерда тезда оёққа турган Сарагул эртасигаёқ уйига қайтишга шошилди. Унинг касалхонада узоққолиб кетиши миш-мишларни янада авж олдириши мумкин эди. Сирдош дугонасининг айтган гаплари қулоқларидан асло кетмасди: “Бўй етган қизларнинг касалланишга ҳақлари йўқ. Улар ҳамманинг кўз остида турадилар. Сени кўролмайдиганлар пашша чақса, туя тишлабди, деб гап тарқатишади. Касаллансанг ҳам яширинча даволанишга мажбурсан. Акс ҳолда совчилар эшигингга яқин йўламайди. Ҳозир ҳамма биринчи навбатда бўлғуси келиннинг соғлиғи билан қизиқади.\nУйига келиб олган ва анча ўзига келиб қолган Сарагул ниҳоят остона хатлаб кўчага чиқди.\nБу орада Мўммитойнинг ҳаётида ҳам шундай воқеалар бўлиб ўтди:\n…Сумкаларини елкаларига осганча кўчани тўлдириб мактабдан қайтаётган болалар Мўммитойнинг жиғига тегишди:\n— Мўммитой, манави Шемми сенинг Сарангни оламан деб юрибди.\n— Сара дема, Сарагул де, бўлмаса ҳозир сени… — ҳезланди Мўммитой.\n— Мўммитой, ҳали хабаринг йўқми, Сарагулнинг тўйи бўлди. Уни кап-катта семиз киши “Нексия”сига миндириб олиб кетди…\nБолалар ҳар куни шу зайлда чуғурлашиб, катталар ўйлаб тополмайдиган бўлмағур гапларни айтиб қочар, ғазабланган Мўммитой эса уларни қувлар, кесак ахтариб атрофга аланглар, қўлига илинган нарсани уларга қараб отарди.\nМўммитой йил ва ойларнинг ҳисобини билмасада фаслларни ва ҳафтада бир марта бозор келишини билар эди. Одамлар ундан “Тўй қачон?” деб сўрасалар, отасидан эшитгани “Бозордан сўнг” деган жавобни айтарди.\nЭрталаб ҳамма бозорга ошиқаётган кунларда Мўммитой отасини қистовга оларди. Отаси унга:\n— Бугун кичкина бозор, сенинг тўйинг эса катта бозор келгандан сўнг бўлади, — деб таскин берарди. Мўммитой чоршанба бозори билан якшанба бозорининг фарқини билмасди.\nБозор куни эди. Нурмаматнинг уйи олдига қора “Нексия” келиб тўхтади ва ундан семиз бир киши тушиб, қўшниларникига тушиб кетди. Буни кўриб турган Мўммитой ўзи дасталаган болтани олиб чиқиб “Нексия” томон йўналди. У ариқдан хатлаган заҳот қандайдир кучли қўллар уни тутиб қолди ва болтани ундан тортиб олди. Бу Нурмамат ака эди.\nСемиз одам қайтиб келиб машинага ўтирди. “Нексия” бир силкинди-ю, шитоб билан олдинга интилди.\n— Нима гап, — деб сўради Нурмамат ака ҳалиги семиз кишини кузатиб қолган қўшнисидан.\n— Сарагулни сўраб келибди. Уни танийман. Ўзи фермер. Бир ой бурун хотини ўлган эди.\n…Сарагулнинг уйига одам сиғмайди. Эртага унинг тўйи. Узатилаётган қизнинг “дугоналар давраси”ни тўйидан бир кун олдин тантанали қилиб кўчада ўтказиш аллақачон қишлоқнинг қонунига айланиб улгурган эди.\nАнчадан буён Сарагулнинг соғлиғи жойида эмасди. Тўй куни яқинлашган сайин аҳволи оғирлашаётганди. Кечаси билан алаҳлаб чиқиб, бугун эрталаб ўрнидан тура олмай қолди. Тўйни бошқа кунга қолдиришни отасидан илтимос қилиб кўрди, лекин марҳум онасини тушида кўрганини айта олмади. Отаси тўйнинг ҳаммага эълон қилинганини, энди уни тўхтатишнинг иложи йўқлигини айтиб, қизини бардошли бўлишга чақирди. Даврага чиқиш олдидан қишлоқ врачи Сарагулнинг томирига осма уколдан дори қуйди. Сарагул бор кучини тўплаб, ҳеч кимга суянмасдан, оломоннинг ғала-ғовури орасидан қизлар давраси томон аста юриб чиқди.\nОдамлар Сарагулнинг тўйини тўйга ўхшатишга қанча уринмасин, уларнинг ҳар бир гапи тўйни азага айлантириб қўяверди. Қўшиқларнинг ҳаммаси бахтсиз ёки беҳаёқиз ҳақида эканлигига шу пайтгача ҳеч ким эътибор бермаган экан. Ижро қилинаётган қўшиқларнинг сўзлари айнан Сарагул учун ёзилганга ўхшар, ундаги маъносиз сўзлар ҳам тескари маъно касб этиб ҳамманинг юрагини доғлади. Ҳамма тўйларда олқишланиб келинаётган баъзи қўшиқларнинг уятли маъноси негадир бугун аён бўлгандай эди. Бундай қўшиқларга рақс тушмадилар. Сарагул ҳақдаги миш-мишлардан бехабар ашулачи шоввозлар микрафоннинг овозини баланд қўйиб, оғзига келган беҳаё сўзларни қўшиққилиб, Сарагулнинг юрак-бағрини тилка-пора қилиб юборишди. Кечагина Сарагул ҳақдаги миш-мишларни бол томизиб бурро тиллар, бугун унинг шаънига айтиш учун чиройли сўзлар тополмай дудуқландилар. Уларнинг ўз айбларини ёпиш илинжида айтган ҳар бир сўзи эски ярани тирнаб юбораверди. “Сарагул қишлоғимизнинг фахри. Бундай ажойиб покиза қиз ҳеч қаерда йўқ” деб уни кўкларга кўтармоқчи бўлиб айтилган гаплардан Сарагул ерга кириб кетгудек бўлди. Сўзга чиққанларнинг ҳеч бири равон гапира олмади. Ҳатто биттаси ҳовлиқиб: “Сарагул билан Мўммитойга бахт тилайман” деб бахосдан айтиб юборди. Бундай тилакларнинг барчаси мангуликнинг элчиси бўлган видеотасмага муҳрланди.\nСарагул кўзларидан сизиб чиқаётган ёшни бир зум ҳам тўхтата олмай, рўмолчаси билан тез-тез артар, унинг қайноқёши юз-кўзларидаги бўёқларни ивитиб, чаплаштириб юборганди.\nБу ёқда бундан ҳам аянчли воқеалар юз бермоқда эди. Мўммитойнинг кўзлари йиғидан шишиб кетган, қизариб-қизариб адо бўлган юзлари жигарранг-қорамтир тусга кирган, еру-заминни титратиб ўкираверганидан томоқлари хириллаб қолганди. Шунда ҳам Сарагулнинг уйи томон талпинишни бас қилмас, билакларини қўйиб юбормаётган бақувват қўлларни аямай тишлар, атрофини ўраб олиб ерга маҳкам тиралиб турган оёқларини туфлисининг учи билан қаттиқ тепарди. Эркаклар шу ёш гавдага бунча куч қаердан келаётганини билолмай гаранг, аёллар эса ҳайратдан тинмай ёқаларини ушлаб қўярдилар.\nСарагулникига бориш ниятида дастурхонларини тайёрлаб йўлга отланган қўшни аёллар Нурмамат аканинг уйи олдида тўпланишиб турар, ёр-ёр саси келаётган қизлар давраси биронтаси ҳам тўй бўлаётган ёққа қараб юришни хаёлига келтирмасди. Уларнинг пушаймонлари ичларига сиғмай, бир кундаёқ Мўммитойнинг энг яқин дўстларига айланиб қолишганди.\nТўйнинг ғала-ғовури босилиб, қишлоқ тинчиб қолди. Қишлоқда ҳаёт яна аввалгидай давом этарди. Ҳар ким ўз тирикчилиги билан оввора бўлиб кетди. Бир куни қишлоқ болалари қора “Нексия”ни икки марта кесаклар бўрони билан “сийлагани”ҳақида гап тарқалди. Бу гапда жон борга ўхшарди. Негаки, шу гапдан кейин қора “Нексия” қишлоқда қорасини кўрсатмай қўйди. Қора “Нексия” Сарагулни ўз бағрига олиб қаёққа ғойиб бўлгани қишлоқдагиларга қоронғу эди. Сарагул эри билан чет элга кетгани ва у ерда хонимча бўлиб яшаётгани тўғрисида кимдандир эшитганларини Нурмамат аканинг қўшниси анча вақтгача оғиз кўпиртириб айтиб юрди.\nКейинги йиллар шамолдан ҳам тез ўтди. Бу орада қишлоқда қанча одам туғилиб, қанчаси қишлоқни ва қанчаси дунёни тарк этди. Неча “Нексия”лар неча қизларни турли томонларга келин қилиб олиб кетдилар.\n…Онасидан эрта ажралган Сарагулнинг иккита синглиси бўлиб, биттасини ўзидан олдин турмушга узатганди. Сарагулнинг тўйидан сўнг кенжа қизини ҳам оилалик қилиб хотиржам бўлган отаси битта аёлга уйланиб, уйини сотди-да, хотинчасининг юртига кўчиб кетди…\n…Тақдир ҳукмига кўра эридан ажралиб, ўн бир яшар ўғли билан қишлоққа кириб келган Сарагулни бир кўришдаёқҳамма таниди. Сарагул буни кутмаганди. Аммо уйида яшаётган бегона кишиларни кўриб сира ҳайрон бўлмади. У отаси ва сингиллари тақдиридан хабардор эди. Фақат ўзи яшаган уйни бир кўриш ниятида соғиниб келганди. Эртага синглисиникига жўнаб кетмоқчи ва у билан қаерда яшашни маслаҳатлашиб олмоқчи эди.\nУнга қишлоқда кўп ўзгаришла содир бўлганини айтиб беришди. Ўлим деганлари одамнинг ёшига қараб ўтирмас экан. Дунёдан ўтганларни бир-бир санаб ўтдилар. Улар орасида Мўммитой ҳам бор эди. Унинг қандай ўлим топгани тўғрисида гап очишга на Сарагул ботина олди, на қишлоқдошлари сўзлай олдилар. Чунки бу ердагиларнинг ҳеч бири осмоннинг узилиб ерга тушишини истамас эди. Сарагул ўғилчасини етаклаб, эски ва қадрдон қўшнилари билан Нурмамат аканинг уйига кириб борганида, аввал содир бўлган қизил қиёмат яна бир марта қойим бўлди…\nҚий-чувлар пасайиб, аста-секин йиғи саслари ҳам тинчиб, Сарагул ушбу хонадоннинг ички аҳволи билан яқиндан танишгандан сўнг, шу уйда қолишини айтганида ҳамма бирдан қалқиб тушди.\nЮзларида кексалик аломатлари муддатидан олдинроқ пайдо бўлиб, ғам адо қилган Нурмамат ака билан Жамила хола Сарагулнинг ўғлини галма-галдан бағрига босар, “ўзимнинг Мўммитойим, қайтиб келган Мўммитойим” дея йиғлар эдилар. Сарагулнинг ўғли Мўммитойга унчалик ўхшамаса-да, нимаси биландир Мўммитойни эслатарди.\n…Ўғлининг ўлимидан сўнг Жамила хола дилозорлигидан асар ҳам қолмаганди. Фаросатсизлиги ўша-ўша эди-ю, бироқ энди у руҳи синиқ, ҳокисор бир аёл эди.\nЎғли билан бирга қайтиб келган Сарагул ҳувиллаб қолган хонадонни қувончга тўлдириб юборди.\n“Нурмамат аканинг уйига Сарагулнинг ўзи келибди” деган гап ҳамма ёққа тарқалди.\nҚишлоқда янги келган болани ҳамма Мўммитой деб чақирар, унинг асл исми ким эканлиги мутлақо аҳамиятсиз эди.\n…Мўммитой ҳар куни эрта туриб катта қозонда молларга ем пиширар, молхонани тозалар, нишхўрдларни кичик-кичик қилиб боғлаб, бостирма-чертакка тахлаб қўярди…\nЭрталабдан тешик пақирда йўлларга сув сепган Сарагул оёғининг лойини ариқдан ювиб ўтирганида, Жамила хола эшикдан бошини чиқариб:\n— Уйга кир қизим, чой дамламоқчиман, — деди.\n— Қўяверинг ойи, чойни сизга ўзим дамлаб бераман, — дея Сарагул иккала оёғини ҳам яхшилаб ювиб, узоқ юртларни кезиб келган кавушини кийди-да тез-тез юриб уйига кириб кетди.\n← Аввалги Аввалги Олимжон Холдор. Тушуниш (ҳикоя)\nКейинги → Кейинги: Қамчибек Кенжа. Муҳаббат бадали (ҳикоя)


Номи: Журнал «Математическое моделирование и численные методы»\nТавсиф: «Математическое моделирование и численные методы» журналида нашр этиш учун математик моделлаштириш соҳасида муҳим натижаларга эга бўлган ва ишлаб чиқилган моделларни амалга оширишнинг рақамли усуллари, шу жумладан, қуйидаги йўналишларда қабул қилинган (шу жумладан кўриб чиқилган) мақолаларнинг қўлёзмалари қабул қилинади:\no Материалшуносликда моделлаштириш, шу жумладан композициялар ва наноструктураларни моделлаштириш\no Қаттиқ механикада моделлаштириш\no Суюқлик механикаси, газ ва плазмадаги моделлаштириш\no Иқлимни моделлаштириш\no Авиация ва ракета техникасида моделлаштириш (аэродинамика, газ динамикаси, иссиқлик узатиш, самолётларнинг кучи ва иссиқлик режимлари, динамикаси ва парвозни бошқариш жараёнларини моделлаштириш)\no Информатика фанида моделлаштириш\no Ижтимоий-иқтисодий жараёнларни моделлаштириш\nЖурналнинг асосий тематик йўналиши математик моделларни ишлаб чиқиш ва ўрганиш, шунингдек ушбу моделларни амалга оширадиган рақамли усуллар ва алгоритмлардир. Шунинг учун «Математическое моделирование и численные методы» журналида нашрга юборилган мақолаларга талаб қўйилади - улар, қоида тариқасида, учта компонентнинг ҳам тавсифини ўз ичига олиши керак:\no математик моделни ишлаб чиқиш ёки танлаш учун танланган;\no математик моделни амалга оширадиган масалани эчишнинг тавсия этилган рақамли усули ёки алгоритми;\no ечим натижалари графикалари ва расмлари билан масаланинг рақамли эчимига мисоллар.\nТаъсисчилар/асосчилар: «Н.Э. Бауман номидаги Москва давлат техника университети (Миллий тадқиқот университети)» федерал давлат бюджетли олий таълим муассасаси.\nБоғланиш учун маълумот: https://mmcm.bmstu.ru/information/\nНашрларнинг кўринишига қўйиладиган талаблар ва намуналар: https://mmcm.bmstu.ru/subjects_papers/\nНашр намуналари: https://mmcm.bmstu.ru/archive/\nНашриётнинг ахборот майдонларидаги иштироки: Журнал OАКга киритилган.\n«Математическое моделирование и численные методы» журнали мақолаларининг тўлиқ матнлари EBSCOhost платформасида илмий ва оммабоп нашрларнинг дунёдаги етакчи агрегатори бўлган EBSCO Publishing маълумотлар базаларида, шунингдек электрон ва аудио китобларда тақдим этилган.


Исроилда Холокост қурбонлари хотирланмоқда\n18 апрел 2021, Тошкент вақти: 23:40\nИккинчи жаҳон урушида концлагерларга жўнатилиш учун қўлга олинган яҳудийлар.\nИсроилда Холокост қурбонлари хотираси куни муносабати билан 24 соатлик хотира тадбири бўлиб ўтмоқда. Тадбир 1 май куни кечқурун Қуддусда бошланди.\nИккинчи жаҳон уруши пайтида 6 миллион яҳудий немис-фашист ҳукумати томонидан қатлиом қилингани айтилади.\nИсроил нуқтаи назарича, жорий йилги тадбир жаҳонда яҳудийларга нисбатан нафрат асосида содир этилаётган ҳужумлар кўпайиб бораётган бир вақтга тўғри келди.\nБош вазир Бинямин Нетаняҳунинг таъкидлашича, 27 апрель куни АҚШнинг Калифорнияда штатида синагогага қилинган ҳужум яҳудийларга нисбатан нафрат кучайиб бораётганининг яна бир далили бўлди.\nКалифорниядаги синагога 19 ёшли ўсмир Жон Эрнест томонидан қилинган ҳужумда бир аёл ҳалок бўлган ва уч киши яраланган эди.


ДУНЁ МИҚЁСИДА ПАНДЕМИЯ САБАБ ОЧАРЧИЛИК КУЧАЙГАНИ МАЪЛУМ ҚИЛИНДИ - AUZ.UZ\nДУНЁ МИҚЁСИДА ПАНДЕМИЯ САБАБ ОЧАРЧИЛИК КУЧАЙГАНИ МАЪЛУМ ҚИЛИНДИ\nКоронавирус пандемияси сабаб бутун дунёда очарчилик «Инжил кўлами»га етиши мумкин. Бу ҳақда Жаҳон озиқ-овқат дастури раҳбари Дэвид Бисли маълум қилди, деб хабар беради «ТАСС».\n«Мавжуд барча маълумотлар, хусусан, ЯИМнинг 80 фоиз инсонларга нисбатан ўсишига оид прогнозлар озиқ-овқат маҳсулотларида тақчиликкни кўрсатмоқда — пандемияга қадар 140 миллион аҳоли ва йил охирига қадар 270 миллион аҳоли — булар ҳақиқий фалокатдан дарак бермоқда. Биз Инжил кўламидагидек очарчилик хавфи қаршисида қолдик», — дейди Бисли.\nШу билан бирга, Лотин Америкасида очарчиликдан азият чекадиган инсонлар сони 269 фоизга, Шарқий ва Марказий Осиёда 135 фоизга, Жанубий Африкада эса 90 фоизига ошади.\n«Очарчилик дунёда булутлардан юқори даражага чиқиб олди ва зудлик билан ҳаракат қилмасак, кўпчилик ҳалок бўлади, болалар узоқ йиллар давомида тўйиб овқатланмаганидан азият чекади, дунё сўнгги ўн йилликка очарчиликка қарши курашда эришган натижаларини йўқотиб, ортга қайтади», — дейди Бисли.\nТаъкидланишича, пандемия оқибатларини юмшатиш йўлида гуманитар фаолиятни амалга ошириш учун яқин ярим йил ичида 5 миллиард доллар керак бўлади.


Воизлик 108 — Dilkashradio.com\nАссалому алайкум ҳурматли радио тингловчи биродарлар. Яна сизлар билан радио тўлқинлари орқали учрашиб турганимиздан бағоят миннатдормиз. Микрофон олдида мен Ғолиббек. Ҳар бир киши, ким бўлишидан қатъиназар, яхшилик қилиш ва бошқаларга ёрдамлашишга мажбур.\nШу жумладан бизнинг мажбуриятларимиз кўпроқдир. Агар кимгадир яхшилик қилмоқни нимагадир ўхшатмоқчи бўлсак, худди ён атрофга нур сочиб турган қуёш нурларига ўхшатишимиз мумкин. Тасаввур қилинг, қоронғуликда адашиб қолган киши узоқда ёруғликни кўрса, қанчалик қувониб кетишини.\nУнинг биринчи қиладиган иши ёрўғлик тушиб турган тарафга қараб боришидир. Шундан кейин ёруғлик таратиб турган кишини ахтариб топишга у билан гаплашишга ҳаракат қилади. Қорронғуликда адашиб юрган инсонлар ҳам худди шу сингари. Шайтонга алданиб қолган инсонлар ҳам қоронғуликда нажот излаб юрибди. Ҳурматли радио тингловчи биродар! Шундай инсонлар ҳар биримизнинг ишларимизни кўриб Худовандга яқинлашадилар.\nЧунки Худованд Нур, Унда ҳеч қандай қоронғулик йўқдир. Ҳар бир Исо Масиҳга тегишли бўлган инсон бу дунёда Раббимиз Исо Масиҳ яшагандай яшаши керак. Мақсадимиз, бошқаларга Худонинг севгиси ва кечиримини кўрсатишдир. Шуни доимо ёдда тутмоғимиз керакки, одамлар бизнинг хайрли ишларимизни кўриб, Худованднинг қандай яхшилигини билиб оладилар.\nАзизлар, биз амалий равишда бошқаларни қандай севишимиз керак? Биринчидан, Муқаддас Китоб айтганидек, ёмонлик эвазига ёмонлик ила жавоб қайтармаслигимиз зарур. Қўлимиздан келганича бошқа муҳтож инсонларга ёрдам беришимиз керак. Шунда улар бизнинг имонимиз қандайлигини аста билиб оладилар. Айниқса дунёвий дўстларимиз ҳар биримизнинг ҳар бир ташлаётган қадамларимизни кузатиб боришади.\nШунинг учун, айниқса ўз уйимизда доимо болаларимизга ва аёлимизга нисбатан эътиборлироқ бўлишимиз зарур. Майли, у оддий идиш товоқ ювиш бўлсин ёки болаларни ўйнатиб уларга бироз вақт ажратиш бўлсин, хаммаси болаларнинг кўз ўнгида бўлади. Биз ўзбекларда энг оддий яхшилик, қийналган инсонларга бироз эътиборли бўлиш.\nМайли, уларнинг уйини тозалаш ёки бир коса овқат билан сийлаш бўлсин, барчаси сиз қилаётган яхшиликларга киради. Яна бир муҳим нарса, бошқа одамлар ҳақидаги ғийбатлардан доимо ўзини четга олиш, бошқаларга яхши ўрнак бўлади. Ҳурматли радио тингловчи биродар! Доимо бошқа инсонлар учун тинимсиз ибодатда бўлинг.\nАйниқса улар ҳам нажотга эга бўлишлари учун Худованддан сўранг. Вақти келиб ҳосилини кўрасиз. Азизлар, ўз фикр ва мулоҳазаларингизни бизга мактуб орқали йўллашингиз мумкин. Бизнинг манзил: www.najot.com Шунинг билан бугунги эшиттиришимиз ўз ниҳоясига етди, хайр саломат бўлинглар.


Соғлом бўлиш ва узоқ умр кўришнинг...\n15.10.2021 22:22 0 2060\nШифокорлар соғликни сақлаш ва узоқ умр кўришнинг бешта омилини айтишди. Буларга чекишни ташлаш, туз ва ортиқча алкоголдан воз кечиш, шунингдек, мева-сабзавотларни истеъмол қилиш ва пиёда юриш киради. Бу ҳақда III Евросиё аёллар форумида Россия Соғлиқни сақлаш вазирлиги терапия ва профилактик Миллий тиббий тадқиқот маркази директори Оксана Драпкина айтиб ўтди. Унинг сўзларини РИA Новости келтирмоқда.\nДрапкинанинг сўзларига кўра, шифокорлар соғлом турмуш тарзига риоя қилиш индексини жорий этишди. Ушбу қоидаларга амал қилганларнинг ўлим даражаси 36% га пасайган. Aёллар саломатлиги ҳақида гапирар экан, у россиялик аёллар хамир овқатларни кўп, балиқ, мева-сабзавотларни кам истеъмол қилишини таъкидлади. Кўпинча улар юрак-қон томир ва онкологик касалликлар туфайли вафот этишади.\n«Узоқ умр кўришнинг қўплаб омилларидан бештаси ажратиб кўрсатилган. Биринчиси — чекмаслик. Иккинчиси — пиёда юриш. Учинчиси — таомга ортиқча туз сепмаслик. Тўртинчиси — мева-сабзавотларни ейиш. Ва, ниҳоят, бешинчиси — спиртли ичимликларни суиистеъмол қилмаслик», — деди Драпкина.\nБундан ташқари, узоқ умр кўришга, жумладан, даромад ва таълим даражаси, артериал қон босими ва семизлик даражаси ҳамда тиббий лаборатория кўрсаткичлари таъсир кўрсатади.


Матбуот шарҳи: Тошкентда “ДИВО” сектаси фош қилинди\n03 июл 2022, Тошкент вақти: 07:23\nПаспорт столи расмийси: биометрик паспорт олиш муддати узайтирилмайди. Битта қўшиқчининг рейтингини ушлаб туриш учун йилига 100 минг долларгача сарфланади. Фарғонада уй олиш учун чақалоғини пуллаётган аёл ушланди. Жорий ҳафта матбуот шу каби воқеалар ҳақида ёзди.\n“ДИВО” диний сектасининг барча аъзолари аёллар\nЎзбекистон пойтахтида 3 йил давомида яширин фаолият юритиб келган “ДИВО Ташкент 141” (Дом Изначально Вышестоящего Отца) диний сектаси фаолияти фош қилинди (“Ҳуқуқ”, 26 ноябрь). Тошкент шаҳар прокурори ўринбосари Мирағлам Мирзаевга кўра, Россиядаги раҳнамолар томонидан бошқариб турилган сектанинг барча аъзолари хотин-қизлардир. Сиртдан “ДИВО” ташкилоти тамомила янги динни тарғиб этса-да, асосий мақсад бойлик орттириш бўлган. Секта вакиллари Тошкентда семинарлар ташкил қилиб, ҳар бир тингловчидан 216 минг сўмгача бадал олинган. Ўтган бир неча йил давомида сектанинг Россиядаги раҳбарларига 177 минг АҚШ долларигача бўлган маблағ юборилган. Қайд этилишича, фуқаролар ўртасида диний низо келтириб чиқарувчи ғояларни тарқатган секта аъзоларининг ҳар бири 71 миллион сўмдан ошиқроқ жаримага тортилган.\nПаспорт столи расмийси биометрик паспорт олиш муддати узайтирилиши ҳақидаги хабарларни рад этди\nЎзбекистонда янги биометрик паспорт олиш муддати 2015 йил 31 декабрдан 2017 йилга қадар узайтирилиши ҳақидаги мишмишлар асоссиз (“Даракчи”, 26 ноябрь). Бу ҳақда Тошкент шаҳар ИИБ Хорижга чиқиш, келиш ва фуқароликни расмийлаштириш бошқармаси марказ бошлиғи Санжар Қосимов маълум қилган. Майор С. Қосимовнинг таъкидлашича, Ўзбекистон Республикасининг паспорти жорий йил 31 декабрга қадар ҳақиқий ҳисобланади ва ушбу муддатга қадар фуқаролар янги биометрик паспорт олиши лозим. Ушбу муддатнинг узайтирилиши ҳақида эса ҳозирга қадар ҳеч қандай расмий ҳужжат қабул қилинмаган.\nЭнди газда юрадиган машиналарга махсус белги қўйилиши керак\nВазирлар Маҳкамасининг 1 ноябрдаги қарори билан сиқилган, суюлтирилган газ ёки дизелда юрадиган машиналарнинг техник хавфсизлиги қоидаларига ўзгартириш киритилди (“Адолат кўзгуси”, 26 ноябрь). Ушбу қарорга кўра, газ ускуналарини ўрнатиш билан шуғулланувчи ташкилотларга қўйиладиган хавфсизлик талаблари кучайтирилган. Қолаверса, эндиликда газда ҳаракатланадиган машиналарга буни билдирувчи махсус белги қўйиш лозим бўлади.\nЖума намози пайти ўғирлик қилаётган уч йигит қўлга олинди\nТошкент шаҳри Юнусобод туманидаги масжидлардан бирида жума намози пайти ўғирлик қилаётган гуруҳ қўлга олинди (“Ҳуқуқ оламида”, 26 ноябрь). Ака-ука ва уларнинг таниши – уч кишидан иборат жиноий гуруҳ жума кунлари намозга келувчилар машиналарини ташқарида қаровсиз қолдиришидан фойдаланмоқчи бўлган. Аммо “Дамас” русумли машина эшигини очишга уринаётган пайтда ички ишлар ходимлари томонидан ушланган. “Учовлон эндиликда мазкур қилмишлари учун жавоб берадиган бўлди”, дейди Юнусобод тумани ИИБ вакили Элмурод Алимов.\nЎзбекистонда битта қўшиқчининг рейтингини ушлаб туриш учун йилига 100 минг долларгача сарфланади\nЎзбекистонда битта санъаткорнинг рейтингини ушлаб туриш учун бир йилда 100 минг долларгача маблағ талаб этилади. “Даракчи” нашри суриштирувларига кўра, битта қўшиқни яратиш ва бир ой давомида радио ҳамда телеканалларда айлантириш учун камида 8000 доллар сарфланади. Қайд этилишича, хонанда шеър учун 50 доллар, мусиқа ва аранжировка учун 300 доллар, клип учун 2000 доллар, радиода бир ой давомида қўшиқни айлантириш учун 500 доллар, телеканалда эфирга узатиш учун 5000 доллар харажат қилади. Шоу бизнес нашри ушбу ҳисоб минимал нархлар асосида амалга оширилганини таъкидлаган.\nФарғонада уй олиш учун чақалоғини пуллаётган аёл ушланди\nФарғона вилояти Марғилон шаҳрида чақалоғини 18 миллион сўмга сотаётган аёл қўлга олинди. “Ҳуқуқ” газетаси хабарига қараганда, эри билан ажрашиб, чақалоғи билан қолган аёл “дардисар”дан қутулиш пайига тушган. Боласини сотиб, уй олишни мақсад қилган аёл таниши орқали харидор топган. Томонлар 18 миллион сўмга келишган. Аммо ўз туққан боласини бозорга солаётган онадан нафратланган харидор аёл чақалоқ олиш ниятидан қайтиб, бу ҳақда ҳуқуқ-тартибот идораларига хабар берган. Суд одам савдосига қўл урган аёлни оналик ҳуқуқидан маҳрум этган.\n4 йил алимент тўламаган ота озодликдан маҳрум этилди\nНаманган вилояти Уйчи туманида яшаб келган фуқаро фарзандлари учун алимент тўламагани сабабли 4 ойга озодликдан маҳрум этилди (“Диёнат”, 26 ноябрь). Исми ошкор этилмаган фуқаро 2012 йилдан жорий йил сентябргача қадар алиментдан 11,6 миллион сўм қарздор бўлиб қолган ва ушбу суммани тўлай олмаслигини очиқ маълум қилган. Қайд этилишича, салкам тўрт йил давомида яхши гаплар билан огоҳлантирилган фуқарога озодликдан маҳрум қилиш жазоси тайинланган.


Шахсий намуна. Ўзбекистонда вилоят ҳокимларининг деярли бари коронавирусга қарши эмланган - Daryo\n10:10, 10.08.2021 67149\nШахсий намуна. Ўзбекистонда вилоят ҳокимларининг деярли бари коронавирусга қарши эмланган\nЎзбекистон Президентининг матбуот котиби Шерзод Асадов 2 август куни бўлиб ўтган матбуот анжуманида Шавкат Мирзиёев «масъулиятли фуқаро сифатида вакцина олгани»ни маълум қилган эди. «Ўша вақтда Ўзбекистонда учта вакцина — ZF-UZ-VAC-2001, AstraZeneca ва ‘Спутник V’ рўйхатдан ўтган эди. Президентимиз шу вакциналардан бири билан тўлиқ эмланганлар», — дея маълум қилганди Асадов.\nКейинроқ 5 август куни бош вазир Абдулла Арипов ZF-UZ-VAC-2001 вакцинаси билан Ўзбекистонда оммавий эмлаш жараёни бошланишидан аввалроқ, биринчилардан бўлиб — 2021 йил бошида тўлиқ эмланиб бўлгани маълум бўлди. Бунгача ҳам ҳукуматнинг бир қатор аъзолари, ҳокимлар, депутатлар ва бошқа амалдорлар эмлангани ҳақида хабарлар берилган, аммо маълумотлар тўлиқ эмас.\n«Дарё» мамлакатдаги 14 та энг йирик ҳудуд етакчилари — Қорақалпоғистон Республикаси, вилоятлар ва Тошкент шаҳри раҳбарларининг эмланганига доир маълумотларни бир саҳифага жамлади. Очиқ маълумотлар ва ҳудудий ҳокимлик органлари берган ахборотга кўра, шу вақтгача камида тўрт ҳоким коронавирусга чалинган, айнан шу сабаб билан уларнинг икки нафари ҳали ҳам эмланмаган. Эслатиб ўтамиз, 7 август ҳолатига кўра Ўзбекистонда 6,82 миллиондан ортиқ одам вакцинация жараёнига қамраб олинган.\nСамарқанд вилояти ҳокими Эркинжон Турдимов коронавирусга қарши вакцинанинг биринчи дозасини апрель ойида қабул қилган. Вилоят ҳокимлиги ахборот хизмати раҳбари Манучеҳр Мирзаевнинг «Дарё»га маълум қилишича, Турдимов ҳокимликнинг барча ходимлари сингари Россиянинг «Спутник V» вакцинаси билан эмланган.\nСурхондарё вилояти ҳокими Тўра Боболов вакцинация жараёнини тўлиқ ўтказиб бўлган. Вилоят ҳокимлиги масъулларининг «Дарё»га маълум қилишича, ҳоким май—июнь ойларида коронавирусга қарши эмланган.\nҚашқадарё вилояти ҳокими Зоир Мирзаев июнь—июль ойларида ZF-UZ-VAC-2001 вакцинаси билан тўлиқ эмланган. Қайд этиш жоиз, у апрель ойида коронавирусга чалинган эди.\nТошкент шаҳар ҳокими Жаҳонгир Ортиқхўжаев 17 июль куни ZF-UZ-VAC-2001 ўзбек-хитой вакцинасининг 2-дозасини қабул қилиб, бошқаларни ҳам вакцина олишга чақирган эди. Ўшанда ҳокимнинг ҳақиқатан ҳам ўзбек-хитой вакцинасини билан эмлангани ва умуман вакцина қабул қилгани шубҳа остига олинди, бироқ кейинроқ бу тахминлар рад этилди.\nФарғона вилояти ҳокими Хайрулло Бозоров Россиянинг «Спутник V» вакцинаси билан тўлиқ эмланган. Вилоят ҳокимлиги ахборот хизматидан «Дарё»га маълум қилишларича, ҳоким вакцинанинг биринчи дозасини 25 июнь куни олган.\nАндижон вилояти ҳокими Шуҳрат Абдураҳмонов июль ойи ўрталарида Россиянинг «Спутник V» вакцинасининг биринчи дозаси билан эмланган. Бу ҳақда «Дарё»га маълум қилган Андижон вилоят Соғлиқни сақлаш бошқармаси бошлиғи Салоҳиддин Юсуповнинг таъкидлашича, ҳоким яқин кунлар ичида вакцинанинг 2-дозасини қабул қилади (қайд этиш, Ўзбекистонда ҳозирда «Спутник V»нинг иккинчи дозаси қолмагани айтилмоқда).\nҚорақалпоғистон Жўқорғи Кенгеси раиси Мурат Камалов ҳам коронавирусга қарши эмланган. Жўқорғи Кенгес матбуот котиби Байрам Айтмуратовнинг «Дарё»га маълум қилишича, «Мурат Камалов коронавирусга қарши юртимизда тан олинган вакциналардан бири билан эмланган».\nНаманган вилояти ҳокими Шавкат Абдураззоқов Россиянинг «Спутник V» вакцинаси билан эмланган. У 5 июль куни вакцинанинг биринчи дозасини, 27 июль куни эса иккинчи дозасини олган.\nХоразм вилояти ҳокими Фарҳод Эрманов 16 июль куни коронавирусга қарши вакцина билан эмланган. Унга қандай вакцина қўлланилгани маълум қилинмаган.\nФото: Telegram / @ermanov_f\nНавоий вилояти ҳокими Қобул Турсунов «Спутник V» вакцинаси билан тўлиқ эмланган. У 18 июль куни вакцинанинг иккинчи дозасини қабул қилган.\nФото: Telegram / @navoiuz_official\nСирдарё вилояти ҳокими Ғофуржон Мирзаев 31 июль куни АҚШдан келтирилган Moderna вакцинасининг биринчи дозаси билан эмланган. Бу ҳақда вилоят ҳокимлиги ахборот хизмати «Дарё»га маълум қилди.\nТошкент вилояти ҳокими Даврон Ҳидоятов 2 август куни COVID-19 га қарши эмланди. Ҳокимлик ахборот хизмати Ҳидоятовнинг айнан қайси вакцина эмланганини очиқламаган, аммо хизмат эълон қилган видеода Moderna’нинг флаконидан суюқлик олинаётганини кўриш мумкин. Қайд этиш жоиз, Тошкент вилояти ҳокими июль ойи бошида коронавирусни бошдан кечирган.\nБухоро вилояти ҳокими Ботир Зарипов июнь ойи охирида коронавирусга чалингани ҳақида хабар берилган эди. Вилоят Соғлиқни сақлаш бошқармаси бошлиғи Асқар Баҳроновнинг «Дарё»га маълум қилишича, энди ҳоким коронавирусга қарши 6 ойдан сўнг эмланади.\nЖиззах вилояти ҳокимлигидан «Дарё»га маълум қилишларича, вилоят ҳокими Эргаш Солиев ҳали коронавирусга қарши эмланмаган эди; қўшимча қилишларича, ҳоким яқинда коронавирусга чалинган.\n22:43, 05.10.2021 108632\n23:58, 07.10.2021 75018\n18:13, 21.10.2021 89397\n09:51 Бугун 360\n09:36 Бугун 2208\n09:21 Бугун 4421\n09:08 Бугун 3155\n17:19, 25.10.2021 89991\n08:14, 26.10.2021 75301\n22:28, 25.10.2021 66122\n22:44, 25.10.2021 57620


Газетамизнинг ўтган сонида ушбу рукн остида касб-ҳунар коллежлари битирувчилари бандлигини таъминлаш бўйича партия етакчиларининг фикрлари берилган эди.\nУшбу муҳим масала юзасидан маҳаллий кенгашлардаги партиямиз фаоллари ҳам таклиф билдиришмоқда.\nСавол: Касб-ҳунар коллежлари битирувчиларини иш билан тўлиқ таъминлаш учун партия ташкилотлари ва депутатларимиздан нималар талаб этилади?\nРашит ИСМАИЛОВ, ЎзХДП Нукус шаҳар кенгаши раиси:\n— Бозор муносабатлари шароитида муносиб ҳақ тўланадиган ишга эга бўлиш кўп жиҳатдан одамнинг ўзига, билими ва қобилиятига боғлиқ. Яхши мутахассис ҳеч қачон кўчада қолмайди. Ҳаммамиз ҳам буюртмамизни ўз касби, ҳунарининг устаси бажаришини, бизга юқори малакали хизмат кўрсатилишини истаймиз, бу табиий.\nДемак, биз, аввало, касб-ҳунар коллежларида ўз касбини пухта ўзлаштирган, ўзгарувчан бозор коньюктураси шароитларига мослашиб кета оладиган мутахассислар тайёрлаш масаласига алоҳида эътибор қаратишимиз керак. Бу борада ҳар бир партия ташкилоти ҳамда ҳар бир депутат тегишли ҳудудларда ўз ваколатлари доирасида назорат ўрнатиши лозим.\nБундан ташқари, биз битирувчилар ўз мустақил бизнесини йўлга қўйиши, ўзи ва бошқалар учун ҳам иш ўринлари яратишларига кўмаклашсак, бандликни таъминлаш имкониятлари кенгаяди.\nХолиёр ҚОДИРОВ, халқ депутатлари Қашқадарё вилоят Кенгаши депутати, ЎзХДП гуруҳи аъзоси:\n— Коллежлар битирувчиларини иш билан таъминлаш бўйича мамлакатимизда тизим яратилган. Яъни, ёшлар ҳали ўқишини тугатмасидан битирувчи, коллеж ва иш берувчи ўртасида уч томонлама шартнома тузилади.\nТажриба кўрсатаяптики, айрим иш берувчилар ўзида мавжуд ёки ташкил этиладиган иш ўринлари сонига нисбатан кўп битирувчи билан шартнома тузаяпти. Айрим ҳолларда, корхонада бўш ўрин йўқлигига қарамасдан, битирувчиларни ишга қабул қилиш ҳақида шартномага имзо, муҳр қўйишмоқда. Табиийки, бу ҳолат кўпгина битирувчиларнинг ишга жойлаша олмаслигига сабаб бўлади.\nДемак, биз, аввало, уч томонлама шартномалар тузиш амалиётини такомиллаштиришимиз, шартномалар қай даражада асосли тузилгани ва улар бажарилиши устидан депутатлик, жамоатчилик назоратини кучайтиришимиз, бу борада учраётган масалаларни вакиллик ҳокимияти муҳокамасига киритишимиз зарур.


Шоир, журналист ва жамоат арбоби Насриддин Муҳаммадиев вафот этди - BBC News O'zbek\nШоир, журналист ва жамоат арбоби Насриддин Муҳаммадиев вафот этди\nФото муаллифлик ҳуқуқи nosirmuhammad.uz\nТаниқли журналист, шоир ва жамоат арбоби Насриддин Муҳаммадиев - Носир Муҳаммад 71 ёшида оламдан ўтган.\nАксар ўзбекистонликлар Насриддин Муҳаммадиевни сиёсий шарҳловчи сифатида эслайдилар.\n1980-йилларда Ўзбекистон телевидениесида халқаро воқеаларга бағишланган кўрсатувлар мунтазам намойиш этилар, Насриддин акани кўпчилик ўша кўрсатувлардаги чиқишлари орқали илк бор таниган эдилар.\nЎзбекистон мустақилликка эришганидан кейин ТАСС-УзТАГ ахборот агентлиги мамлакатнинг асосий давлат ахборот агентлигига айлантирилди, Насриддин Муҳаммадиев Ўзбекистон Миллий Ахборот агентлигини шаклантириш йилларида Халқаро ахборот таҳририятига раҳбарлик қилди.\nЎша йиллари кўплаб ёш журналистлар, ижодкорлар ундан халқаро воқеа-ҳодисаларни ўзбекистонлик муштарийларга етказиш, давлат раҳбарларининг хорижий мамлакатларга сафарларини ёритиш сирларини ўргандилар.\nКўпчилик Насриддин акани доимо жилмайиб турадиган, хушмуомала инсон сифатида эслайдилар.\nШоир ва журналист, Халқаро "Олтин мерос" хайрия жамоат фонди раиси Амирқул Каримов ўзининг Фейсбукдаги саҳифасида шундай деб ёзди: У кишини таниган кишилар барча билан бирдек самимий муносабат қилгани учун "душмани йўқ одам" дейишарди.\nНасриддин Муҳаммадиев 1994 йили Ташқи ишлар вазирлигига ишга ўтди. Дастлаб Матбуот хизматида, кейинчалик "Жаҳон" ахборот агентлигида фаолият олиб борди.\n1996-99 йиллари Ўзбекистоннинг Туркиядаги элчихонасида ишлади.\n1999-2005 йилларда Ўзбекистон Республикаси Президенти Матбуот хизматининг етакчи консултанти бўлиб ишлади.\nНасриддин ака 2005 йилдан буён Республика Байналмилал маданият марказини бошқариб келаётган эди.\nНосир Муҳаммад тахаллуси билан 30 га яқин китоблари нашр этилган.\nБи-би-си Ўзбек хизмати Насриддин аканинг оила аъзолари ва яқинларига чуқур таъзия изҳор қилади.\nNasriddin Muhammadiyev (Nosir Muhammad) расмий веб-сайти


“ВимпелКом” Ўзбекистонда “Билайн” савдо маркаси остида хизмат кўрсатади\nЎтган йили Россиядаги йирик уяли алоқа компанияларидан бири МТС Ўзбекистон бозорига кириб келган эди. Компания мамлакатдаги биринчи уяли алоқа Уздунробитага қарашли акциянинг 74% ини сотиб олганини эълон қилган эди. Бугун Уздунробита МТС номи остида ишламоқда.\nКузатувчилар томонидан истиқболли уяли алоқа бозорига эгалиги айтилаётган Ўзбекистонга энди “ВимпелКом” кириб келгани ва ушбу ширкат бирамасига иккита уяли алоқа компаниясини бирлаштириб “Билайн” савдо маркаси остида фаолият юритиши кутилмоқда.\nРоссиядаги йирик уяли алоқа операторларидан бири “ВимпелКом” Ўзбекистонда унга тегишли бўлган иккита уяли алоқа компанияси "Бузтел" ҳамда "Юнител" ни бирлаштиргани ҳақида маълумот тарқатилди. Бироқ “ВимпелКом” расмийлари ушбу маълумотнинг нотўғри экани ва бу борадаги музокаралар шу ҳафта охирларида якунланишини таъкидламоқда.\nШу йилнинг феврал ойида Россиядаги “Билайн” уяли алоқа компанияси номи остида ишловчи “ВимпелКом” Грециянинг Germanos S.A. ҳамда Европа тикланиш ва тараққиёт банкидан Ўзбекистонда мижозларга хизмат кўрсатиш бўйича иккинчи ўринда турувчи "Юнител" уяли алоқа компаниясини 207,7 миллион АҚШ доллари, январ ойида эса катталиги бўйича 4 ўринда турувчи "Бакри Узбекистан Телеком" ("Бузтел") ширкатини 62,4 миллион АҚШ долларига сотиб олган эди.\nЭнди эса, "ВымпелКом" "Бузтел"ни "Юнител" билан бирлаштиргани ҳамда "Билайн" савдо маркаси остида хизмат кўрсатишини маълум қилди.\n“Юнител” уяли алоқа компаниясининг ходими Мария гапиради:\n”Маълум бир вақт келиб ўзгаришлар юз беради ва бу ҳақда биз барча мижозларни хабардор қиламиз. Бузтел компаниясини ёпишади ва унинг мижозлари, агар истаса бизга ўтади. Менимча, ширкатимизни "ВимпелКом" сотиб олганини ижобий баҳолаш мумкин”, - деди Мария.\nБироқ "ВимпелКом" расмийлари Ўзбекистондаги мазкур иккита уяли алоқа ширкатининг бирлаштирилганини инкор этмоқда.\nКомпаниянинг жамоат билан алоқа ўрнатиш бўлими ходими Юлия Остроухова Озодликка берган интервюсида мана буларни айтди\n"Матбуотда унча ҳам тўғри бўлмаган маълумот тарқатилган. Аслида “Юнител” ва “Бузтел” компаниялари бирлаштирилиш босқичида турибди. Биз яқин орада, балки шу ҳафта охирларида бу ҳақда аниқ бир тўхтамга келамиз деган умиддамиз. Биз иккала компанияни сотиб олаётганимизда, кейинчалик уларни бирлаштиришимиз ҳақида эълон қилган эдик. Иккала компаниянинг ўзига яраша устунликлари бор", - дейди Юлия Остроухова.\nБиз "ВимпелКом" ходимидан нима сабабдан компаниянгиз Ўзбекистон уяли алоқа бозорига қизиқмоқда, деб сўрадик.\n"Бизнинг ушбу иккита компанияни сотиб олишимиз, ривожланиш стратегиямизга тўғри келади, деб айтиш тўғри бўлса керак. Ўзбекистон уяли алоқа бозорининг истиқболли эканини ҳ ам айтиб этиш жоиз. Бу мамлакат Украина ва Қозоғистондан сўнг, уяли алоқа бозори бўйича МДҲ ҳудудида учинчи ўринни эгаллайди. Шунинг билан бирга мамлакатда уяли алоқа ривожланиш дастури етарли даражада олиб борилмаяпти. Шу сабаб, ушбу мамлакат бозори катта истиқболларга эга деб ҳисоблаймиз", - деди Юлия Остроухова.\nРоссиядаги AC&M консалтинг бюро тарқатган маълумотларга кўра, июн ойининг бошида "ВымпелКом" нинг Ўзбекистондаги мижозлари сони 480мингтага етган. Улардан 400 мингга “Юнител” абонентлари экани айтилади.\n"ВимпелКом"нинг МДҲдаги асосий рақиби МТС ширкати эса Ўзбекистондаги "Уздунробита" уяли алоқа компаниясини сотиб олган. Мазкур ширкат 670 000 мижозга хизмат кўрсатади.\nЖаҳонгир 5 йилдан буён "Уздунробита" уяли алоқа компаниясида фаолият юритиб келади. У мамлакатдаги уяли алоқа компанияларини ҳорижий ширкатлар томонидан сотиб олинишига ижобий баҳо беради.\nОлдинлари хабарингиз бўлса, "Уздунробита" тармоғидаги чиқиш ва кириш қўнғироқларининг бир дақиқаси 10-12 цент турар эди. Ҳозир, айтайлик МТС сотиб олгач, 2 центга тушди. Бунинг устига алоқа сифати яхшиланди. Ҳозир республиканинг истаган ҳудудига боринг, уяли алоқадан бемалол фойдалансангиз бўлади. Мижозлар ҳам хурсанд. Менимча, Билайн ҳам Ўзбекистонга кирса, унинг мижозлари ҳам ўзларини анча енгил ҳис қила бошлайди, дейди Жаҳонгир.\nЎзбекистонда бугунга келиб 5та уяли алоқа компанияси хизмат кўрсатади. Ушбу компания хизматларидан эса, 1,3 миллион одам фойдаланади.